text:
MODIRO WA BOBOLEDI LE WA GO RUTA LEFASENG KA BOPHARA
Afrika
DINAGA 58
BAAGI 979 685 702
BAGOELEDI 1 363 384
DITHUTO TŠA BEIBELE 3 265 314
“Ga Bjale ke Loketše go tšwa Babilona o Mogolo”
Thomson, e lego lesogana leo le dulago kua Uganda, o be a sa kgotsofatšwe ke bodumedi. Ka ge a be a tennwe ke gore baruti ka mehla ba kgopela tšhelete, o ile a kgaotša go ya kerekeng. Lega go le bjalo, o ile a tšwela pele go bala Beibele letšatši le letšatši. O ile a kgahlwa kudu ke puku ya Kutollo gomme a leka go e hlatholla, a ngwala dintlha tša gagwe ka pukwaneng. Ge ngwanabo rena yo mongwe a be a kopana le Thomson mošomong, e lego lefelong le lenyenyane leo go bego go agiwa go lona, o mo hweditše a bala Beibele. Ba ile ba ba le poledišano e kgahlišago ke moka Thomson a amogela puku ya Ke Eng Seo ge e le Gabotse Beibele e se Rutago? O ile a bala puku yeo ka moka ka bošego botee. Letšatšing le le latelago, ngwanabo rena yoo o ile a hwetša molaetša mogalathekeng wa gagwe wo o rego: “Ke leboga Morena ka boitsebišo bjo o nneilego bjona. Ga bjale ke loketše go tšwa Babilona o Mogolo.” Thomson o ile a kgopela dikgatišo ka moka tšeo go boletšwego ka tšona mametletšong le mengwalong ya ka tlase ya puku yeo. O ile a ineela thutong ya gagwe ya Beibele, a dira tšwelopele ka go akgofa ke moka a kolobetšwa Kopanong ya Selete ya 2012 ya ‘Šireletša Pelo ya Gago!’ Ka March 2013, Thomson o ile a thoma go hlankela e le mmulamadibogo wa ka mehla, a thuša ba bangwe go bona bohlokwa bja go tšwa go Babilona o Mogolo.
O Badile le Bana Babo Rena ba Seswai
Jimmy o goletše kua Port Louis, motsemošate wa Mauritius. O ile a thoma go nwa a na le nywaga e lesometshela gomme ka morago ga moo a thoma go tagwa letšatši le letšatši. Gantši ge a be a tagilwe o be a sa be le boitshwaro, ka baka leo o ile a golegwa ka makga a mmalwa. Ka dinako tše dingwe o be a enwa mapotlelo a mararo a bjala bjo bo tagago kudu bja rum le go kgoga disekerete tše 60 ka letšatši. Ge a be a se na tšhelete, o be a enwa khemikhale e tagago ya go hlatswa mafasetere. O be a bile a enwa dinkgišabose tša mmagwe. Ge mothotsoko a be a mmotša gore o swana le setopo, o ile a ya lefelong la go thuša batho go tlogela go nwa le go kgoga. O dutše moo ngwaga le seripa eupša seo sa se thuše ka selo.
Mafelelong Jimmy o ile a kopana le Dihlatse tša Jehofa gomme a amogela thuto ya Beibele. Ka dinako tše dingwe o be a etšwa thuto e tšwela pele gore a yo nwa. O ile a feleletša a badile le bana babo rena ba seswai. Mafelelong Jimmy o ile a lemoga gore o swanetše go fetoša tsela yeo a phelago ka yona. O itše: “Ke be ke ikwa eka tšhoša ya moya yeo go bolelwago ka yona go Baheberu 4:12 e ntlhaba pelong. Ka letšatši le lengwe ge ke be ke bala Beibele, ke ile ka bala lengwalo la Diema 24:16 leo le rego: ‘Moloki le ge a ka wa gašupa, o tla tsoga gape.’ Seo se ile sa fetoša bophelo bja ka.” Ka morago ga go “wa” le bana babo rena ba šupago bao a badilego le bona, Jimmy o be a ikemišeditše go fetoga gomme a ‘tsoge’ a thušwa ke ngwanabo rena wa boseswai. Jimmy o ile a lopa Jehofa gore a mo nee matla, a ba gona dibokeng tša phuthego gomme a tlogela mekgwa ya gagwe e mebe. O ile a kolobetšwa ka 2003 ke moka a tsenela bobulamadibogo bja ka mehla ka 2012. Ga bjale ke mohlanka wa bodiredi phuthegong e nngwe ya sehlakahlakeng sa Rodrigues.
“Bagwera ba ka e tla ba Jehofa le Barongwa”
Mary wa nywaga e 70 yo a dulago kua Kenya e bile setho sa Kereke ya Presbyterian bophelo bja gagwe ka moka. Gantši o be a thuša kereke go hwetša meneelo e bile o thušitše ka go aga e nngwe ya dikereke tša moo. Ge yo mongwe wa barwa ba gagwe e eba Hlatse, o ile a se thabe. Morwa yo wa gagwe o be a fela a mo laletša dibokeng tša phuthego, eupša Mary a gana go ya, a re o nyaka go kwa molaetša wa Beibele ka segagabo e lego Sekikuyu, e sego Seswahili. Mafelelong Mary o ile a dumela go ba gona kopanong ya selete yeo e bego e tlo swarwa ka Sekikuyu. Ge a le kopanong, o ile a dula ditulong tšeo di beetšwego batšofadi. O ile a kgahlwa kudu ke tsela e botho le e lerato yeo a ilego a swarwa ka yona. Mary o ile a re ga se a ka a bona lerato la mohuta woo kerekeng yeo a bego a e tsena. O ile a theetša dipolelo ka moka ka kelohloko gomme a rata seo a se kwelego. Ge motho yo mongwe a be a ithaopela go mo swarela thuto ya Beibele a diriša poroutšha ya Listen to God, o ile a dumela gateetee.
Ka morago ga go ithuta ka dikgwedi tše sego kae, Mary o ile a dira phetho ya gore o nyaka go ba yo mongwe wa Dihlatse tša Jehofa, ka gona a kgaotša go ba setho sa kereke yeo a bego a e tsena. Baruti ba kereke yeo ba be ba galefile. Ba ile ba bitša moruti go tšwa motsemošate kua Nairobi gore a tlo boledišana le yena. Moruti yo o ile a leka go rapeletša Mary gore a se tlogele kereke, eupša a ema a tiile. O ile a botšiša Mary gore: “Bagwera ba gago e tlo ba bomang ge o tlogela kereke? O na le bagwera ba bantši le baagišani bao ba tsenago kereke ye.”
Mary o ile a araba ka gore: “Bagwera ba ka e tla ba Jehofa le barongwa. Dihlatse le tšona e tla ba bagwera ba ka.”
Moruti yoo o ile a sepela ka ge a be a paletšwe ke go fetoša monagano wa Mary. Mary o dira tšwelopele e botse thutong ya gagwe ya Beibele e bile o ba gona dibokeng ka moka tša Bokriste gaešita le ge a dula kgole le moo di swarelwago gona. Morago bjale ge a be a sa kgone go ya dibokeng ka senamelwa, o ile a sepela ka maoto diiri tše pedi puleng gore a be gona dibokeng. Gaešita le ge a lebeletšane le kganetšo ya baagišani, Mary o ikemišeditše go fihlelela pakane ya gagwe ya gore a kolobetšwe.
Moruti o Ile a mo Kgopa!
Ngwanenyana wa nywaga e 14 yo a bitšwago Ashton o dula kua Cameroon. Ge a be a thoma go ithuta Beibele le Dihlatse tša Jehofa, ramogolwagwe le mosadi wa gagwe bao a dulago le bona ba ile ba mo ganetša o šoro. Ba ile ba mo gapeletša gore a tšwele pele a eya le bona kerekeng ya Pentekoste. Ka letšatši le lengwe ge ba le kerekeng, moruti o ile a bea bao ba bego ba tlile kerekeng diatla gore ba tsenwe ke moya ke moka ba we. Ashton ga se a ka a wa. Moruti yo o ile a re ke a rapela, eupša Ashton a se we. Ka gona moruti yo o ile a mo kgopa gore a we! Ge ba fihla gae, Ashton o ile a botša ramogolwagwe le mosadi wa gagwe gore moruti o mo kgopile, eupša ba se mo kgolwe. Ka yona nako yeo o ile a phetha ka gore a ka se sa ya kerekeng. Gaešita le ge lapa la gabo le baagišani ba mo ganetša le go mo roga, lehono Ashton o tšwela pele go ba gona dibokeng Holong ya Mmušo.
Taletšo e Tšwago go Ngwana
Gaešita le ge Anilpa a be a na le dikgwedi tše 17 feela, o ile a tšea karolo ka mafolofolo lesolong la go laletša batho go ba gona kopanong ya selete ya ngwagola kua Angola. Anilpa o be a neilwe mošomo wa go kokota mejako gomme a letele go nea beng ba dintlo ditaletšo ge mmagwe a hlalosa ka boripana lebaka la ketelo ya bona. Ka ge a be a na le mafolofolo, ka dinako tše dingwe Anilpa o be a sa letele mmagwe gore a fetše go bolela pele a ka kokota mojakong o latelago. O ile a kgahla beng ba dintlo kudu. Ka mohlala, letšatšing la mafelelo la kopano mosadi yo mongwe a ilego a tla go Anilpa gomme a re: “Ke be ke go nyaka. Ke thabela gore ke go hweditše, ka ge e le wena o ntaleditšego kopanong ye.”
Ba be ba Lapišitšwe ke go Gatelelwa
Ka August 2012, bagoeledi ba Phuthegong ya Antaviranambo kua Madagascar ba ile ba kopana le sehlopha sa batho bao ba bego ba re ba nyaka go ba Dihlatse tša Jehofa. Batho bao ba be ba bona ba gateletšwe ke baruti bao ba bego ba dira dilo tše di fapanego le tšeo ba di rutago. Bao ba bego ba tsena kereke ba boletše gore dikereke tša bona ga di na mananeo a go ba ruta Beibele le dikgatišo tša go hlalosa ditumelo tša bona. Ba be ba ntšha tšhelete e ntši kudu dikerekeng, go se na borwarre bja kgonthe e bile go se na lerato la kgonthe la Bokriste. Le gona ba boletše gore ba be ba tseba gore Dihlatse tša Jehofa ga di na mathata ao.
Ka morago sehlopha se se ile sa ngwalela ofisi ya lekala. Lengwalo leo le be le re: “Ka lengwalo le re le tsebiša gore re kganyoga go hlankela Jehofa. Lega go le bjalo, re dula kgole kudu. Ba bangwe ba rena re swanetše go sepela diiri tše 9 go ya go tše 15 gore re fihle dibokeng. Bjale re a le kgopela hle, re romeleng motho yo a tla re thušago go ithuta Beibele. Re ka se kgone go kgotsofatša kganyogo ya rena ya go hlankela Jehofa ka dipelo ka moka ge e ba le ka se re romele motho yo a tlago go re thuša go matlafatša lerato leo re mo ratago ka lona. Re ba 215 metseng e meraro. Re be re tsena dikereke tše di fapafapanego, eupša gona bjale ka moka ga rena re kganyoga go hlankela Jehofa le go mo kwa ka dipelo ka moka. Re holofela gore le tla re thuša.”
Bana babo rena ba ile ba etela sehlopha se, ba sepela diiri tše senyane go ya motseng wa mathomo. Ge ba fihla moo, ba ile ba swara diboka gomme gwa tla batho ba 65 bao ba thabelago. Taba yeo e ile ya phatlalala kapejana gomme batho bao ba tšwago metseng e mengwe ba bolela gore le bona ba kganyoga go etelwa gomme ba rutwe Beibele. Ka gona, bana babo rena ba ba ile ba sepela diiri tše dingwe tše nne go ya motseng wa bobedi ke moka ba swara diboka, moo batho ba ka godimo ga ba 80 ba bilego gona. Ge ba le moo ba ile ba kopana le batho ba bangwe bao ba ilego ba ba kgopela gore ba tle motseng wa gabo bona, woo ba bego ba swanetše go sepela diiri tše pedi gore ba fihle go wona. Bana babo rena ga se ba ba le bothata bja go dira seo gomme le gona moo ba swara diboka. Batho ba ka godimo ga ba 50 ba ile ba ba gona.
Batho ba ka godimo ga ba 30 bao ba tšwago metseng ye ba šetše ba kile ba tla kopanong kua Mahanoro ka makga a mabedi, ba sepela letšatši le seripa go ya le letšatši le seripa go boa. Ba 25 ba bona—banyalani, malapa le batšofadi—ba ile ba tla dibokeng nakong ya ketelo ya molebeledi wa tikologo. Ba be ba robala ka ntlong e tee, ba boledišana ka seo ba ithutilego sona le go botšiša dipotšišo go fihla bošegogare. Badudi ba metseng yeo ba ile ba bolela gore batho ba bangwe ba bantši ba nyaka go ba Dihlatse ka gobane ba lapišitšwe ke go gatelelwa ke baruti.


c: text/html

text:
Kgaolo 71: Modimo o re Holofeditše Paradeise
SE KE seswantšho sa paradeise yeo e swanago le yeo Modimo a ka bago a kile a e bontšha moporofeta wa gagwe Jesaya. Jesaya o phetše ka moragonyana ga mehla ya Jona.
Lentšu paradeise le bolela gore “serapa” goba “phaka.” Na e go gopotša selo se itšego seo re šetšego re se bone ka pukung ye? Na ga e swane le serapa se sebotse seo Jehofa Modimo a bego a se diretše Adama le Efa? Eupša na lefase ka moka e tla ka ya ba paradeise?
Jehofa o ile a botša moporofeta wa gagwe Jesaya gore a ngwale ka paradeise e mpsha yeo batho ba gagwe ba tlago go dula go yona. O ile a re: ‘Diphiri le dinku di tla dula gotee ka khutšo. Dinamane le ditawana di tla fula gotee gomme bana ba banyenyane ba tla di diša. Le lesea le ka se gobale ge le bapala kgauswi le noga ya mpholo.’
Batho ba bantši ba ka re: ‘Dilo tše di ka se tsoge di diregile. Ke kgale go na le mathata mo lefaseng gomme a tla dula a le gona.’ Eupša nagana ka se: Modimo o be a neile Adama le Efa legae la mohuta mang?
Modimo o be a beile Adama le Efa paradeiseng. Ke feela ka gobane ba se ba kwa Modimo moo ba ilego ba lahlegelwa ke legae la bona le lebotse, ba tšofala gomme ba hwa. Modimo o holofeditše gore o tla nea batho bao ba mo ratago tšona dilo tšeo Adama le Efa ba lahlegetšwego ke tšona.
Paradeiseng e mpsha yeo e tlago, ga go na selo seo se tlago go re gobatša goba go re bolaya. Go tla ba le khutšo e phethagetšego. Batho ka moka ba tla phela gabotse mmeleng gomme ba thaba. Go tla ba ka yona tsela yeo Modimo a bego a rerile gore go be ka yona mathomong. Eupša re tla ithuta ka moragonyana kamoo Modimo a tlago go dira se ka gona.
Jesaya 11:6-9; Kutollo 21:3, 4.
Dipotšišo
- Jesaya e be e le mang, o phetše neng, gona Jehofa o ile a mmontšha eng?
- Lentšu “paradeise” le bolela’ng, gomme e go gopotša’ng?
- Ke’ng seo Jehofa a ilego a botša Jesaya gore a se ngwale ka Paradeise e mpsha?
- Ke ka baka la’ng Adama le Efa ba ile ba lahlegelwa ke legae la bona le lebotse?
- Ke’ng seo Jehofa a se holofeditšego bao ba mo ratago?
Dipotšišo tša tlaleletšo
- Bala Jesaya 11:6-9.
Lentšu la Modimo le hlalosa bjang khutšo yeo e tlago go ba gona magareng ga diphoofolo le batho lefaseng le lefsa? (Ps. 148:10, 13; Jes. 65:25; Hesek. 34:25)
Mantšu a Jesaya a phethagala ka tsela efe ya moya gare ga batho ba Jehofa lehono? (Baroma 12:2; Baef. 4:23, 24)
Ke mang yo a swanetšego go retwa ge batho ba kgona go fetoša dimelo tša bona gona bjale e bile ba tla dira bjalo le lefaseng le lefsa? (Jes. 48:17, 18; Bagal. 5:22, 23; Bafil. 4:7)
- Bala Kutollo 21:3, 4.
Mangwalo a bontšha bjang gore go dula ga Modimo le batho mo lefaseng go bolela gore o gona ka tsela ya seswantšhetšo, e sego ka tsela ya kgonthe? (Lef. 26:11, 12; 2 Dikor. 6:18; Jes. 66:1; Kut. 21:2, 3, 22-24)
Ke megokgo efe le bohloko bja mohuta ofe tšeo di tlago go fedišwa? (Luka 8:49-52; Baroma 8:21, 22; Kut. 21:4)

robotstxt: allowed

filter: keep


text:
NOVEMBER 5, 2014
KYRGYZSTAN
Kgorokgolo ya Tsheko ya Boipiletšo ya Kyrgyzstan e Thekga Tokologo ya Dihlatse tša Jehofa
Letšatši la September 4, 2014, e bile la bohlokwa kudu go Dihlatse tša Jehofa le bakeng sa tokologo ya bodumedi kua Kyrgyzstan. Letšatšing leo Lekgotla la Molaotheo wa Naga la Kgorokgolo ya Tsheko ya Boipiletšo ya Kyrgyzstan le boletše gore dikarolo tše dingwe tša Molao wa Bodumedi * wa 2008 ga di dumelelane le molaotheo wa naga. Phetho ya kgoro e be e bolela gore Dihlatse di na le tokelo ya go dira mediro ya tšona ya bodumedi ka bolokologi dileteng ka moka tšeo di lego ka borwa bja Kyrgyzstan, moo bodumedi bja tšona bo bego bo ganetšwa go ba molaong ga e sa le go tloga mengwageng e mene e fetilego.
Dihlatse tša Jehofa di ile tša ingwadiša go ba bodumedi bjo bo lego molaong kua Kyrgyzstan ka 1998 gomme nageng ka moka di be di dutše di thabela tokologo ya borapedi. Lega go le bjalo, ga e sa le go tloga ka 2008 ge Molao wa tša Bodumedi o dirišwa, maphodisa a be a šwahlela diboka tša Dihlatse tša Jehofa ka makga a mantši dileteng tša ka leboa la Kyrgyzstan, a bolela gore mediro ya bodumedi ya Dihlatse tša Jehofa tikologong ye ga e molaong ka ge bodumedi bja Dihlatse bo sa ngwadišwa. Ka lehlakoreng le lengwe, State Committee on Religious Affairs (SCRA) e lego komiti yeo e hlokomelago ditaba tša bodumedi, e be e diriša gampe melao yeo e lego go Molao wa tša Bodumedi go thibela Dihlatse go ngwadiša bodumedi bja tšona dileteng tše. Kahlolo yeo e dirilwego ka September 4 e ile ya fediša dithibelo tše.
Tšwelopele e Kgolo Molatong wo
Molao wa tša Bodumedi wa 2008 o thibela “mediro ka moka ya mekgatlo ya bodumedi” yeo e sa ingwadišago (Article 8(2)). SCRA e lego komiti yeo e hlokomelago ditaba tša bodumedi e ile ya diriša molao wo ka maiteko a go thibela Dihlatse tša Jehofa go dira mediro ya tšona ya bodumedi metseng e mentši le ditoropong tša kua Kyrgyzstan moo Dihlatse di sa ngwadišago bodumedi bja tšona. Wona molao wo wa go ngwadiša mekgatlo ya bodumedi o be o nyaka gape gore lelokelelo leo le saennwego ke bathomi ba 200 ba mokgatlo wo wa bodumedi le išwe lekgotleng la mokhanselara wa lefelong leo go ya ka (Article 10(2)) go hwetša tumelelo pele bodumedi bjoo bo ka dira kgopelo ya go ingwadiša go SCRA. Se se ile sa bea Dihlatse tša Jehofa boemong bjo thata—di ile tša botšwa ke SCRA gore di swanetše go ngwadiša bodumedi bja tšona e le gore di kgone go kopana bakeng sa borapedi ka tsela e lego molaong, eupša ga se tša ka tša ingwadiša ka gore mmasepala ga se wa dumela lelokelelo la tšona la batho bao ba thomilego bodumedi bjo. Se se ile sa nea SCRA le balaodi ba mmušo ba lefelong leo lebaka la go tlaiša Dihlatse ka ge di sa kgone go fihlelela seo se nyakegago gore di ingwadiše. Ka baka la mathata a, Dihlatse di ile tša dira kgopelo go Constitutional Chamber di ipelaetša ka molao wo.
Phethong ya yona, Constitutional Chamber e boletše gore “madumedi ka moka a a lekana go ya ka molao le gona ga se gwa swanela go ba le motho goba sehlopha sa batho ba bodumedi bjo itšego bao ba swarwago gabotse go feta ditho tša bodumedi bjo bongwe.” Kgoro e boletše gape gore molao wo o lego go Article 10(2)—wa gore go tlišwe lelokelelo la batho bao ba thomilego mokgatlo wa bodumedi gore ba hwetše tumelelo ya mmasepala ga o thekgwe ke molaotheo wa naga. Kgoro e phethile ka gore Article 8(2) ya molao ga se ya kwešišwa gabotse. E boletše gore tokologo ya bodumedi e kgonthišetša gore mokgatlo wa bodumedi o ka dira mediro ya wona ya bodumedi ka bolokologi kae le kae nageng yeo bodumedi bjo bo kgethilego go ingwadiša go dira mediro ya bjona go yona. Lengwalo la go hlatsela go thewa ga mokgatlo la 1998 la mabapi le Mafelo a Borapedi a Dihlatse tša Jehofa kua Repabliking ya Kyrgyz le be le šetše le boletše gore mediro ya tšona e dirwa nageng ka moka. Se se bolela gore Dihlatse ga bjale di lokologile go dira mediro ya tšona ya bodumedi dileteng ka moka tša Kyrgyzstan ntle le thibelo.
Phetho e Imolla Bao ba Bego ba Kgethollwa
Phetho ya September 4 e bile ditaba tše dibotse go Dihlatse tša Jehofa kua borwa bja Kyrgyzstan. Phetho ye e bile e botse kudu go Oksana Koriakina le mmagwe e lego Nadezhda Sergienko, bao ba dulago toropong ya Osh. Bobedi bja bona ba be ba tswaleletšwe ntlong ka semolao (house arrest) go tloga ka March 2013 ka baka la melato yeo ba pharilwego ka yona yeo go thwego ba e dirile ge ba dutše ba botša batho ka tumelo ya bona. Ka ge Oksana le Nadezhda ba ile ba palelwa ke go nea bohlatse bjo bo bontšhago gore ga ba molato, ba ile ba bonwa molato wa go jabetša bakgekolo ba bararo.
Molato wo o sekilwe kua Kgorotshekong ya Osh City ka September 2014 le ka October 7, 2014, kgoro ga se ya ka ya bona basadi ba molato gomme ya phetha ka gore ba swanetše go lefsa ka botlalo ka ge ba pharilwe ka molato wo ba sa o dirago, go golegwa pele o sekišwa le go tswalelwa ntlong ka semolao. Kgoro e ile ya lemoga gore basadi ba babedi ba swerwe ka mokgwa wo ka baka la kgethollo ya bodumedi le gore ba be ba beilwe leihlo ka ge modiro wa Dihlatse o be o se molaong kua Osh ka ge di be di sa ingwadiša. Phethong ya tsheko ya bona, Oksana le Nadezhda ba ile ba ithekga ka phetho yeo e dirilwego ke lekgotla la Constitutional Chamber ka September 4, yeo e bego e dumelela ka molao modiro wa Dihlatse tša Jehofa kua Osh le Kyrgyzstan ka moka.
Maiteko a go Thekga Ditokelo tša Batho Lefaseng ka Bophara
Ka ge e dumelelane le mokgatlo wa United Nations International Covenant on Civil and Political Rights woo o ikarabela ka ditokelo tša batho, Kyrgyzstan e itlamile gore e tla tšeela godimo ditokelo tša badudi ba yona le ditokologo tša motheo—tokologo ya bodumedi goba tumelo, tokologo ya go bokana le tokologo ya polelo. Ka go dira phetho ye e tšeelago godimo tokologo ya bodumedi, Kgorokgolo ya Tsheko e Phagamego ya Constitutional Chamber ya Kyrgyzstan e thekgile ka go tia ditokelo tša batho le ditokologo tša motheo. Dihlatse tša Jehofa tše ka bago 5 000 kua Kyrgyzstan di tloga di thabela tokologo ye ya bodumedi yeo di e neilwego ke mekgatlo ya Mmušo yeo e emelago le go tšeela godimo ditokologo tša motheo e le gore di thabelwe ke batho ka moka.
^ ser. 2 Leina ka botlalo la molao wa bodumedi ke “Law of the Kyrgyz Republic on Freedom of Religion and Religious Organizations in the Kyrgyz Republic.”


text:
Ge ke Ithuta Beibele le Dihlatse tša Jehofa, na ke Gapeletšega go ba yo Mongwe wa Tšona?
Aowa, ga o gapeletšege go ba Hlatse ya Jehofa. Batho ba dimilione ba thabela go ithuta Beibele le rena e se ditho tša bodumedi bja rena. Morero wa go ithuta le wena ke go go bontšha seo Beibele e se rutago. Go tšwa go wena gore o dira’ng ka seo o ithutago sona. Re a tseba gore motho o swanetše go ikgethela bodumedi.—Joshua 24:15.
Na nka diriša Beibele ya ka ge ke ithuta le lena?
Ee. Le ge rena re rata go diriša Phetolelo ya Lefase le Lefsa ya Mangwalo a Makgethwa ya leleme la mehleng yeno, ga re na bothata ge motho a kgetha go diriša Beibele ya gagwe. Eupša re ka go nea Beibele ya Phetolelo ya Lefase le Lefsa mahala ge e ba o rata. Mo e nyakilego go ba phetolelo e nngwe le e nngwe ya Beibele e ka go ruta molaetša woo o tlago go go phološa le wo o neago kholofelo.
Ke ka baka la’ng le ithuta Beibele le batho bao e sa bego Dihlatse tša Jehofa?
Ka gobane re rata Jehofa Modimo, yoo a nyakago gore Bakriste ba rute batho ba bangwe seo ba ithutilego sona. (Mateo 22:37, 38; 28:19, 20) Re bona e le tokelo e kgolo kudu go ba “bašomigotee le Modimo” modirong wa go ruta batho seo Beibele e se rutago.—1 Bakorinthe 3:6-9.
Lebaka le lengwe ke gore re rata baagišani ba rena. (Mateo 22:39) Re thabišwa ke go botša ba bangwe dilo tše di kgahlišago tšeo re ithutilego tšona.—Ditiro 20:35.


text:
KGAOLO YA LESOMESESWAI
O Ile a “Akanya ka Tšona Pelong ya Gagwe”
1, 2. Hlalosa leeto la Maria le seo se dirilego gore a se ke a le thabela.
ANKE o akanye Maria a šutha gaboima godimo ga pokolo. O be a šetše a na le nako e telele a e nametše. Josefa o be a sepela ka go nanya ka pele ga gagwe, a mo etile pele tseleng yeo e lebilego Betlelehema yeo e lego kgole. Maria o ile a buša a kwa leseana le itšhikinya ka popelong ya gagwe.
2 E be e šetše e le nako Maria a imile; mo nakong ye Beibele e mo hlalosa ka mantšu a bontšhago boemo bja gagwe a rego “a le kgauswi le go belega.” (Luka 2:5) Ge banyalani ba ba dutše ba feta mašemong, mohlomongwe balemi ba bangwe ba ile ba ba lebelela ge ba dutše ba lema goba ba bjala gomme ba ipotšiša lebaka leo ka lona mosadi yo a lego boemong bjoo a ka tšeago leeto le le letelele. Ke’ng seo se dirilego gore Maria a tle Betlelehema kgole gakaakaa le motse wa gabo wa Natsaretha?
3. Maria o ile a fiwa kabelo efe gomme ke’ng seo re ka ithutago sona go yena?
3 Tše ka moka di thomile dikgwedi pejana ga moo ge kgarebe ye ya Mojuda e be e hwetša kabelo ya moswananoši historing ya batho. E be e swanetše go belega ngwana yo e bego e tla ba Mesia, Morwa wa Modimo! (Luka 1:35) Ge nako ya gore e belege e be e batamela, go ile gwa nyakega gore ba tšee leeto le. Leetong leo, Maria o ile a lebeletšana le dilo tšeo di ilego tša leka tumelo ya gagwe. Anke re boneng seo se mo thušitšego gore a dule a tiile tumelong.
Leeto la go ya Betlelehema
4, 5. (a) Ke ka baka la’ng Josefa le Maria ba be ba eya Betlelehema? (b) Taelo ya Kesara e ile ya lebiša go phethagatšweng ga boporofeta bofe?
4 Josefa le Maria e be e se bona feela bao ba tšerego leeto le. Kesara Augustose o be a sa tšwa go laela gore batho ba moo nageng ba ngwadišwe gomme batho ba ile ba swanelwa ke go tšea maeto a go ya metseng yeo ba belegetšwego go yona e le gore ba ngwadišwe. Josefa o ile a arabela bjang? Pego e balega ka gore: “Josefa le yena a rotoga a etšwa Galilea, motseng wa Natsaretha, a ya Judea motseng wa Dafida o bitšwago Betlelehema ka ge e be e le setho sa ntlo ya Dafida le lapa la gagwe.”
5 Ga go makatše gore Kesara o ile a ntšha taelo ya gagwe ka nako ye. Boporofeta bjo bo ngwadilwego nywagakgolong e šupago pele ga moo bo be bo boletše e sa le pele gore Mesia o be a tla belegelwa Betlelehema. Bjale, ka nako yeo go be go na le motse wo o bitšwago Betlelehema wo o bego o le dikhilomithara tše 11 feela go tloga Natsaretha. Lega go le bjalo, boporofeta bo be bo boletše ka go lebanya gore Mesia o tla belegelwa “Betlelehema Efurata.” (Bala Mika 5:2.) Gore batho ba fihle motsaneng woo wa Natsaretha, ba be ba tla sepela dikhilomithara tše 130 ditseleng tša meboto tša go phatša Samaria. Ye ke yona Betlelehema yeo Josefa a bego a swanetše go ya go yona, ka gobane lapa la Kgoši Dafida le be le belegetšwe gona
6, 7. (a) Ke ka baka la’ng leeto la go ya Betlelehema le ka ba le bile thata go Maria? (b) Go ba mosadi wa Josefa go ile gwa kgoma bjang diphetho tša Maria? (Bona le mongwalo wa tlase.)
6 Na Maria o be a tla thekga Josefa phethong ya gagwe ya gore a ye Betlelehema? Ge e le gabotse, leeto leo le be le tlo mo thatafalela. Go ka direga gore e be e le mathomong a lehlabula, ka gona go be go na le kgonagalo ya gore dipula tša mesarasarane di ka na ka ge ganyenyane-ganyenyane sehla sa marega se be se fela. Ka godimo ga moo, polelwana e rego “a rotoga a etšwa Galilea” ke e swanetšego, ka gobane Betlelehema e be e le godimo ka dimithara tše 760
7 Le ge go be go le boima, Luka o ngwala gore Josefa o ile a tšea leeto leo e le gore “a ngwadišwe le Maria.” Le gona, o ngwala gape gore Maria ‘o be a nyetšwe ke Josefa go etša ge a be a mo holofeditše.’ (Luka 2:4, 5) Go ba mosadi wa Josefa go ile gwa kgoma diphetho tša Maria kudu. O be a lebelela monna wa gagwe e le hlogo ya gagwe ditabeng tša borapedi, a amogela karolo ya gagwe yeo a e neilwego ke Modimo ya go ba mothuši wa gagwe ka go thekga diphetho tša Josefa. * Ka gona, Maria o be a ikemišeditše go kwa monna wa gagwe, ka go re’alo a bontšha tumelo.
8. (a) Ke’ng se sengwe gape seo se ka bago se ile sa tutueletša Maria go ya Betlelehema le Josefa? (b) Ke bjang mohlala wa Maria e lego kgothatšo go batho ba botegago?
8 Ke’ng se sengwe seo se ka bago se tutueditše Maria gore a kwe Josefa? Na o be a tseba boporofeta bja gore Betlelehema e be e le motse woo Mesia a bego a tla belegelwa go wona? Beibele ga e bolele. Re ka se ke ra re o be a sa bo tsebe ka gobane go bonala baetapele ba bodumedi le batho ka kakaretšo ba be ba bo tseba. (Mat. 2:1-7; Joh. 7:40-42) Maria o be a tseba Mangwalo gabotse. (Luka 1:46-55) Go sa šetšwe gore Maria o ile a phetha ka gore a tšee leeto e le gore a kwe monna wa gagwe, a kwe taelo ya mmušo goba a kwe boporofeta bja Jehofa
Go Belegwa ga Kriste
9, 10. (a) Maria le Josefa ba ka ba ba ile ba nagana ka’ng ge ba dutše ba batamela Betlelehema? (b) Maria le Josefa ba ile ba dula kae gona ka baka la’ng?
9 Maria o swanetše go ba a ile a imologa ge a thoma go bona Betlelehema. Ge ba dutše ba namelela meboto gomme ba feta dihlare tša mehlware
10 Maria le Josefa ba hweditše motse o tletše batho. Ba bangwe ba be ba tlile pele ga bona go tlo ngwadišwa, ka gona go be go se na moo ba ka robalago gona phapošing ya baeti. * Go be go se na seo ba ka se dirago ge e se go fo robala ka setaleng. Re ka akanya kamoo Josefa a ilego a tshwenyega ka gona ge a bona mosadi wa gagwe a ekwa dihlabi tšeo a sa kago a di kwa pele, tšeo ka nako yeo di ilego tša gakala. O be a thomile go šokwa lefelong le leo le sa swanelegego gore mosadi wa moimana a ka šokwa a le go lona.
11. (a) Ke ka baka la’ng basadi lefaseng ka bophara ba ka kwešiša bohloko bja Maria? (b) Jesu e be e le “leitšibulo” ka ditsela dife tše pedi?
11 Lefaseng ka bophara basadi ba ka kwešiša bohloko bja Maria. Nywageng e ka bago e 4 000 pele ga moo, Jehofa o be a boletše e sa le pele gore basadi ka moka ba be ba tla kwa bohloko ge ba belega ka baka la sebe sa leabela. (Gen. 3:16) Ga go na bohlatse bjo bo bontšhago gore Maria ga se a kwa bohloko. Pego ya Luka ga e hlalose bohloko bjo a bo kwelego, e fo re: “A belega morwa wa gagwe wa leitšibulo.” (Luka 2:7) Ee, “leitšibulo” la gagwe le be le gorogile
12. Maria o ile a robatša lesea kae gomme ke bjang boemo bjo bo fapanago le ditiragatšo tša matswalo a Jesu, diswantšho tša bokgabo gotee le difilimi?
12 Ga bjale pego e oketša ka taba e tsebjago kudu, ya gore: “A mo phuthela ka mašela a mo latša legopong.” (Luka 2:7) Ditiragatšo tša matswalo a Jesu, diswantšho tša bokgabo gotee le difilimi lefaseng ka bophara di tšweletša tiragalo ye ka tsela e sego ya kgonthe le e kwešago bohloko kudu. Lega go le bjalo, naganišiša ka seo se diregilego e le ka kgonthe. Legopo ke sejelo sa diruiwa. Gopola gore lapa leo le be le robetše ka setaleng, e lego lefelo leo le sa lego le tsebja ka go se be le moya o hlwekilego goba leo le sa hlwekago. Ruri ke batswadi bafe bao ba bego ba ka kgetha lefelo la mohuta woo gore ngwana wa bona a belegelwe go lona ge e ba go be go na le lefelo le lengwe le lekaone? Batswadi ba bantši ba nyaka selo se sekaone bakeng sa bana ba bona. Ka tsela e swanago, Maria le Josefa ba be ba tloga ba nyaka se sekaonekaone bakeng sa Morwa wa Modimo!
13. (a) Ke ka tsela efe Maria le Josefa ba ilego ba dira sohle seo ba ka se kgonago go ya ka seo ba bego ba na le sona? (b) Ka go swana le Josefa le Maria, ke’ng seo batswadi ba bohlale lehono ba ka se etišago pele?
13 Lega go le bjalo, ga se ba ka ba tshwenyega kudu ka maemo a sa kgahlišego; ba ile ba fo dira seo ba ka se kgonago go ya ka seo ba bego ba na le sona. Ka mohlala, ela hloko gore Maria o ile a hlokomela lesea leo, a le phuthela ka mašela gomme a le latša ka kelohloko ka legopong a kgonthišetša gore le be le tla ruthela le go šireletšega. Maria o be a ke se dumelele go tshwenyega ka maemo a gagwe go mo šitiša go dira sohle seo a ka se kgonago go hlokomela lesea la gagwe. Le gona, yena le Josefa ba be ba tseba gore go ruta ngwana yo gore a rate Jehofa e be e tla ba selo sa bohlokwa kudu seo ba ka mo direlago sona. (Bala Doiteronomio 6:6-8.) Lehono batswadi ba bohlale ba etiša pele thuto ya Modimo ge ba dutše ba godiša bana ba bona lefaseng le leo le sa bonego bohlokwa bja go hlankela Modimo.
Ketelo Yeo e Kgothatšago
14, 15. (a) Ke ka baka la’ng badiši ba be ba fagahletše go bona lesea? (b) Badiši ba ile ba dira’ng ka morago ga go bona Jesu ka setaleng?
14 Tiragalo e sa letelwago e ile ya šitiša boemo bja khutšo. Badiši ba ile ba akgofela ka setaleng, ba fagahletše go bona lapa leo gomme ka mo go kgethegilego ba nyaka go bona lesea. Banna ba ba be ba thabile kudu e bile difahlego tša bona di bonagatša lethabo. Ba be ba tlile ka go akgofa go tšwa dithabeng moo ba bego ba dula gona ba dišitše mehlape ya bona. * Ba ile ba botša batswadi bao ba maketšego selo se se kgahlišago seo se bego se sa tšwa go ba diragalela. Ge ba be ba le kua dithabeng bošego, morongwa o ile a tšwelela go bona ba sa letela. Letago la Jehofa le ile la ba phadimela gomme morongwa a ba botša gore Kriste goba Mesia o sa tšwa go belegwa kua Betlelehema. Ba be ba tla hwetša lesea leo le letše legopong, le phuthetšwe ka mašela. Ke moka, go ile gwa bonala selo seo se makatšago le go feta
15 Ga go makatše ge banna ba ba ikokobeditšego ba ile ba akgofela Betlelehema! Ba swanetše go ba ba ile ba thabela go bona lesea le letše moo go etša ge morongwa a be a hlalositše. Ga se ba ka ba uta ditaba tše tše dibotse. “Ba tsebatša mantšu ao . . . Bohle ba ba kwelego ba ile ba kgotsa dilo tšeo ba di boditšwego ke badiši.” (Luka 2:17, 18) Go bonagala baetapele ba bodumedi ba mehleng yeo ba be ba nyatša badiši. Eupša go molaleng gore Jehofa o be a tšeela godimo banna ba bao ba ikokobeditšego le ba botegago. Lega go le bjalo, ketelo yeo e ile ya kgoma Maria bjang?
Go molaleng gore Jehofa o be a tšeela godimo badiši bao ba botegago le ba ikokobeditšego
16. Maria o ile a bontšha bjang gore o be a naganišiša, e bile ke ka baka la’ng se se ile sa dira gore tumelo ya gagwe e tie?
16 Maria o be a lapišitšwe ke bohloko bja go belega, eupša o ile a theetša lentšu le lengwe le le lengwe ka kelohloko. Le gona o ile a dira seo se oketšegilego: “Maria a boloka dipolelo tše ka moka, a akanya ka tšona pelong ya gagwe.” (Luka 2:19) Kgarebe ye e be e le motho yo a naganišišago ka mo go tseneletšego. O be a tseba gore molaetša wo o tšwago go morongwa o bohlokwa kudu. Jehofa Modimo wa gagwe o be a nyaka gore a tsebe le go kwešiša gore morwa wa gagwe ke mang le kamoo a lego bohlokwa ka gona. Ga se a ka a fo theetša. O ile a boloka mantšu ao ka moka ka pelong ya gagwe e le gore a ka naganišiša ka ona kgafetšakgafetša dikgweding le nywageng yeo e ilego ya latela. Le ke lebaka la bohlokwa leo le thušitšego Maria go ba le tumelo yeo a e bontšhitšego bophelong bja gagwe ka moka.
17. Re ka latela mohlala wa Maria bjang ge go tliwa tabeng ya ditherešo tša moya?
17 Na o tla latela mohlala wa Maria? Jehofa o ngwadile ditherešo tša bohlokwa ka Lentšung la gagwe. Lega go le bjalo, ditherešo tšeo di ka se re hole ge e ba re sa di ele hloko. Re di ela hloko ka go bala Beibele ka mehla
Dipolelo tše Oketšegilego Tšeo a Tlago go di Boloka
18. (a) Maria le Josefa ba ile ba latela Molao wa Moshe bjang ge Jesu a sa tšwa go belegwa? (b) Neo ya Josefa le Maria kua tempeleng e ile ya utolla’ng ka boemo bja bona bja tša ditšhelete?
18 Letšatšing la seswai ka morago ga ge lesea le belegwe, Maria le Josefa ba ile ba le bolotša go ya ka Molao wa Moshe gomme ba le rea leina la Jesu go etša ge ba be ba laetšwe. (Luka 1:31) Ke moka, letšatšing la bo-40 ba ile ba tloga Betlelehema ba iša Jesu tempeleng kua Jerusalema, yeo e bego e le bokgole bja dikhilomithara tše e ka bago tše lesome, gomme ba tliša neo ya tlhwekišo yeo Molao o bego o dumelela badiidi gore ba e tliše
19. (a) Simeone o ile a botša Maria mantšu afe a oketšegilego ao a ilego a a boloka pelong ya gagwe? (b) Anna o ile a arabela bjang ge a bona Jesu?
19 Mokgalabje yo a bitšwago Simeone o ile a ba batamela gomme a botša Maria mantšu a oketšegilego e le gore a a boloke ka pelong ya gagwe. O be a holofeditšwe gore o tla bona Mesia pele a ehwa gomme moya o mokgethwa wa Jehofa o ile wa mmontšha gore Jesu yoo yo monyenyane e be e le Mophološi yo a holofeditšwego. Le gona, Simeone o ile a lemoša Maria ka bohloko bjoo a bego a tla bo kwa ka letšatši le lengwe. O ile a mmotša gore o tla ikwa eka o hlabilwe ka tšhoša e telele. (Luka 2:25-35) Gaešita le mantšu a a boifišago a swanetše go ba a ile a thuša Maria go kgotlelela ge nako yeo e thata e fihla nywageng e masome a mararo ka morago. Ka morago ga ge Simeone a feditše, moporofeta wa mosadi e lego Anna o ile a bona Jesu yo monyenyane gomme a thoma go bolela ka yena go bohle bao ba bego ba letetše tlhakodišo ya Jerusalema.
20. Ke bjang go tlišwa ga Jesu tempeleng kua Jerusalema e bilego phetho e botse?
20 Ruri Josefa le Maria ba be ba dirile phetho e botse ka go tliša ngwana wa bona tempeleng ya Jehofa kua Jerusalema! Ditiragalo tše e bile mathomo a tsela ya bophelo ka moka ya morwa wa bona ya go ya tempeleng ya Jehofa ka mehla. Ge ba be ba le moo, ba ile ba neela go ya ka seo ba nago le sona gomme ba newa ditaelo le dikgothatšo. Letšatšing leo ruri Maria o tlogile tempeleng a matlafetše tumelong gomme pelo ya gagwe e tletše ditherešo tša bohlokwa tšeo a ka naganišišago ka tšona le go di botša ba bangwe.
21. Re ka dira bjang gore tumelo ya rena e dule e le matla go etša ya Maria?
21 Ke mo gobotse lehono go bona batswadi ba latela mohlala woo. Batswadi ba Dihlatse tša Jehofa ba tliša bana ba bona ka potego dibokeng tša Bokriste. Batswadi ba bjalo ba dira sohle seo ba ka se kgonago gomme ba kgothatša badumedigotee le bona. Le gona, ba tloga dibokeng tšeo ba matlafetše kudu, ba thabile e bile ba na le dilo tše dintši tše dibotse tšeo ba ka di botšago ba bangwe. Ruri go a thabiša go kopanela le bona! Ge re dutše re dira bjalo, tumelo ya rena e tla matlafala kudu go etša ya Maria.
^ par. 7 Ela hloko phapano e lego gona magareng ga temana ye le tlhaloso ya leeto leo a ilego a le tšea pejana: “Maria a ema . . . a ya” go yo etela Elisabetha. (Luka 1:39) Ka nako yeo, bjalo ka mosadi yo a beeleditšwego eupša a se a tšwa a nyalwa, Maria a ka ba a ile a sepela ka ntle le go rerišana le Josefa. Ka morago ga ge ba nyalane, Josefa o hlaloswa e le yena yoo a bego a eteletše pele leeto leo ba ilego ba le tšea, e sego Maria.
^ par. 10 Go be go tlwaelegile mehleng yeo gore metse e be le mafelo ao basepedi ba bego ba ka robala go ona.
^ par. 14 Taba ya gore badiši ba ba be ba dula merakeng le mehlape ya bona ka nako yeo e dumelelana le seo tatelano ya mabaka a Beibele e se bontšhago, gore: Kriste ga se a belegwa ka December moo mehlape e tla bego e fudišwa kgauswi le gae, go e na le moo, o belegwe nakong e itšego mathomong a October.


text:
Translation of publish in Northern Sotho
publish
phatlalatša
verbpublished, publishing
1phatlalatšagatiša‘Publishing companies will publish many books in African languages next year’ — Dikhamphani tša dipuku di tla phatlalatša dipuku tša maleme a Afrika ka bontši išago‘When a paper is published, advertisers who want to publish advertisements, pay a fee which helps with the publication of the paper’ — Kuranta ge e gatišwa, babapatši bao ba ratago go gatiša dibapatšwa, ba lefa tšhelete yeo e thušago kgatišong ya yona


text:
Translation of support in Northern Sotho
support
thekga
verbsupports, supported, supporting
1thekga‘Explain your ideas and support them with good reasons’ — Hlaloša dikgopolo tša gago le go di thekga ka mabaka a go kwagala
2fepaphediša‘Tšhaledi will support the children and pay the nanny hired by Taamane’ — Tšhaledi o tla fepa bana bao a lefa le mothuši yola a thwetšwego ke Taamane‘Ditheko supports his family with the money from the grant’ — Ditheko o phediša lapa la gagwe ka tšhelete ya mphiwafela
nounPlural supports
1thekgo‘Support is needed for a person when he has undergone HIV tests’ — Thekgo e a hlokega go motho ge a fetša go dira diteko tša HIV


text:
MOROKAMI October 2012 | Bomenetša—Bo Atile Gakaaka’ng?
Dibaki tša bomenetša ke dife? Lelokelelo le la dihlogo le bolela ka tšona e bile le bontšha le tharollo.
TABA YA LETLAKALA LA KA NTLE
Bomenetša—Bo Atile Gakaaka’ng?
Ditlamorago tša bomenetša di ka bonwa le go kwewa lefaseng ka bophara, ka dinako tše dingwe di ka baka tshenyo.
TABA YA LETLAKALA LA KA NTLE
Ke ka Baka la Eng Bomenetša bo Tšwela Pele?
Beibele e utolla ditutuetšo tše tharo tše mpe tše di bakago tlaišego le manyami tše dikgolo.
TABA YA LETLAKALA LA KA NTLE
Na go a Kgonega go Botega Lefaseng Leo le Tletšego Bomenetša?
Kamoo batho ba babedi ba ithutilego mehola ya go botega le ya melao ya motheo ya boitshwaro.
TABA YA LETLAKALA LA KA NTLE
Bomenetša bo tla Fela!
Go se go ye kae Modimo o tla gata mogato wa go fediša bomenetša mo lefaseng la rena. O tla dira bjang seo?
PHIHLELO
Matla a Lentšu la Modimo Lapeng la Mahindu
ke ka baka la’ng lapa la Mahindu le ile la hwetša khutšo le kholofelo ge le be le ithuta Beibele?
POLEDIŠANO LE MOAGIŠANI
Na Modimo o Otla Batho Mollong wa Dihele?
Go na le mabaka a kwagalago a go dumela gore Modimo o na le tekatekano, gaešita le ge otla batho ba kgopo
Na o be o Tseba?
Na Bakriste ba ile ba tšhaba Judea pele ga ge Jerusalema e ka fedišwa ka 70 C.E.? “Barwa ba baporofeta” e be e le bomang?
ITHUTE LENTŠUNG LA MODIMO
Na o ka Phela ka mo go sa Felego?
Mothopo wa bophelo, Jehofa Modimo, a ka nea ba bangwe bophelo bjo bo sa felego e bile o holofeditše go dira bjalo.
BATAMELA KGAUSWI LE MODIMO
“Motala wa Mabaka a Dula Fase”
Motala wa Mabaka ke mang gomme pono ya Daniele e bolela’ng?
EKIŠA TUMELO YA BONA
“Mosadi wa Paale”
Ruthe wa Momoaba e be e le motho o šele wa modiidi Isiraele. Ke ka baka la’ng a ile ba bitšwa “mosadi wa paale”?
BABADI BA RENA BA A BOTŠIŠA
Na Lethabo le Ithekgile ka Lenyalo?
Na Bakriste ba sego lenyalong ba ka thaba? Beibele e nea pono e nepagetšego ka lenyalo, gotee le mohlala o phethagetšego wa go se be lenyalong.
Beibele e Fetoša Maphelo
Batho ba babedi ba tlogetše bjang mekgwa ya bona e mebe, go akaretša bjala le dihlaretagi, gomme ba thaba e le ka kgonthe?
MEŠOMO YA GO ITHUTA BEIBELE
Phema go Rata Maemo!
Morwa wa boraro wa Kgoši Dafida, e lego Abesalomo, o be a nyaka go tšea sedulo sa bogoši, eupša go rata maemo ga gagwe go bile le ditlamorago tše mpe kudu.


text:
Na Petro e be e le Mopapa wa Mathomo?
“Mokadinale Jorge Mario Bergoglio, S.J., o kgethilwe go ba Mopapa yo a Phagamego, e le mohlatlami wa bo-265 wa Petro.”—VATICAN INFORMATION SERVICE, VATICAN CITY, MARCH 13, 2013.
“Mopišopo wa Roma o swanelwa ke go ba yo a phagamego kudu go feta batho ka moka ka Kerekeng, ka ge e le mohlatlami wa Mokgethwa Petro, yoo a hweditšego tokelo yeo e kgethegilego go Jesu Kriste.”—THE PRIMACY OF THE BISHOP OF ROME DURING THE FIRST THREE CENTURIES, 1903, KA VINCENT ERMONI.
“Ka gona, ge e ba motho le ge e le ofe a ka bolela . . . gore Mopapa wa Roma ga se mohlatlami wa Mošegofatšwa Petro tabeng ye ya go ba ga gagwe yo a phagamego; gona a rogakwe [ke gore, a tsebatšwe e le mohlanogi].” —LEKGOTLA LA MATHOMO LA VATICAN, JULY 18, 1870.
MAKATHOLIKA a dimilione lefaseng ka bophara a tšea tsebišo ya 1870 ya Lekgotla la pele la Vatican e le thuto yeo e ka se kego ya fetošwa le yeo e swanetšego go latelwa ya kereke. Lega go le bjalo, re swanetše go ipotšiša gore: Na ke thuto yeo e theilwego Mangwalong? Go oketša moo, na ruri Mopapa Francis ke mohlatlami wa moapostola Petro? Le gona na Petro e be e le mopapa wa mathomo?
“MO LESWIKENG LE KE TLA AGA PHUTHEGO YA KA”
Tsebišo ya 1870 ya Lekgotla la Vatican e be e theilwe kudu tlhalosong ya lona ya Mateo 16:16-19 le Johane 21:15-17. Dipoledišano tša Jesu le Petro tšeo re balago ka tšona mangwalong a gotee le dipegong tše dingwe tša Beibele, di bontšha gore moapostola Petro o kgathile tema e bohlokwa historing ya Bokriste bja lekgolong la pele la nywaga. Ge e le gabotse, ge ba be ba thoma go kopana, Jesu o ile a bolela e sa le pele gore Petro o be a tla bontšha dika tša go swana le tša leswika bophelong bja gagwe. (Johane 1:42) Eupša na Kriste o ile a phagamiša Petro?
Go Mateo 16:17, 18, re hwetša mantšu a Jesu ao a a botšago Petro a rego: “Ke re go wena, ke wena Petro [yoo leina la gagwe le bolelago gore “Leswika”], gomme leswikeng le ke tla aga kereke ya ka.” * Na Jesu o be a era gore “kereke” ya gagwe, goba phuthego, e be e tla agwa godimo ga Petro e le motho? Na Petro e be e tla ba hlogo ya balatedi ka moka ba Jesu? Baapostola ba bangwe bao ba bego ba le gona poledišanong yeo ba ile ba kwešiša bjang mantšu a Jesu? Diebangedi di utolla gore ka morago ga moo, ba ile ba ngangišana ka makga a mmalwa mabapi le gore ke mang yo e lego yo mogolo go ba feta. (Mateo 20:20-27; Mareka 9:33-35; Luka 22:24-26) Ge e ba e le gore Jesu o be a šetše a phagamišitše Petro, na baapostola ba be ba ka botšišana gore ke mang yo e lego yo mogolo go ba feta?
Petro yena o ile a kwešiša bjang mantšu a Jesu? Ka ge Petro a gotše e le Moisiraele, a ka ba a be a tseba diporofeto tše di fapafapanego tša Seheberu tšeo di bolelago ka “leswika” goba ‘leswika la sekhutlo.’ (Jesaya 8:13, 14; 28:16; Sakaria 3:9) Ge a be a tsopolela badumedigotee le yena e nngwe ya tšona lengwalong leo a ba ngwaletšego lona, Petro o ile a hlalosa gore “leswika la sekhutlo” leo go porofetilwego ka lona e be e le Morena Jesu Kriste, yena Mesia. Petro o ile a diriša lentšu la Segerika la pe’tra (e lego lentšu lona leo le hwetšwago mantšung a Jesu go Mateo 16:18) bakeng sa Kriste a nnoši.—1 Petro 2:4-8.
Moapostola Paulo e be e le molatedi yo mongwe yo a botegago wa Jesu. Na Paulo o be a dumela gore Jesu o be a phagamišitše Petro? Ge Paulo a bolela ka boemo bja Petro phuthegong ya Bokriste ya lekgolong la pele la nywaga, o ngwadile gore Petro o be a le gare ga bao “ba bego ba bonagala e le dikokwane.” Go ya ka Paulo, go be go na le “dikokwane” tše fetago e tee. (Bagalatia 2:9) Go feta moo, ge e ba Petro a be a kgethilwe ke Jesu gore e be hlogo ya phuthego, o be a ka bonagala bjang, ke gore, badumedigotee le yena ba be ba ka nagana bjang gore ke kokwane?
Ge a ngwala mabapi le ditsela tše itšego tše di sa swanego tšeo Petro a bego a swara batho ka tšona, Paulo o ile a bolela ka tlhompho le ka tsela e lebanyago a re: “Ka mo ganetša re lebantše difahlego, gobane o be a tloga a fošitše.” (Bagalatia 2:11-14) Paulo ga se a ka a nagana gore Kriste o agile kereke, goba phuthego ya gagwe, godimo ga Petro goba motho le ge e le ofe yo a sa phethagalago. Go e na le moo, o be a dumela gore phuthego e agilwe godimo ga Jesu Kriste e le motheo. Go ya ka Paulo, “leswika leo le be le emela Kriste.”—1 Bakorinthe 3:9-11; 10:4.
“KE WENA PETRO . . .”
Re swanetše go kwešiša bjang mantšu a rego: “Ke wena Petro, gomme leswikeng le ke tla aga kereke ya ka”? E le gore re kwešiše tsopolo yeo gabotse, re swanetše go bala taba yeo e e dikologilego. Jesu le Petro ba be ba bolela ka eng? Jesu o be a sa tšwa go botšiša barutiwa ba gagwe gore: “Le re ke nna mang?” Petro o ile a araba ntle le go dikadika a re: “Ke wena Mesia, Morwa wa Modimo yo a phelago.” Ge Petro a re’alo, Jesu o ile a mo reta gomme a oketša ka gore o be a tla aga “kereke,” goba phuthego ya gagwe godimo ga “leswika” leo le tiilego kudu, lona leo Petro a bego a sa tšwa go dumela go lona, e lego Jesu ka boyena.—Mateo 16:15-18.
Re swanetše go kwešiša bjang mantšu a Jesu a rego: “Ke wena Petro, gomme leswikeng le ke tla aga kereke ya ka”?
Ka go dumelelana le se, “Botate [ba bantši] ba Kereke” ba ile ba ngwala gore leswika leo go bolelwago ka lona go Mateo 16:18 le emela Kriste. Ka mohlala, lekgolong la bohlano la nywaga Augustine o ngwadile gore: “Morena o itše: ‘Leswikeng le ke tla aga Kereke ya ka,’ ka gobane Petro o be a mmoditše gore: ‘Ke wena Kriste Morwa wa Modimo yo a phelago.’ Ka baka leo, ke tla aga Kereke ya ka godimo ga leswika le leo o boletšego ka lona.” Augustine o boletše leboelela gore “Leswika leo (Petra) le be le emela Kriste.”
Augustine le ba bangwe ba be ba tla tšewa e le bahlanogi ge ba be ba ka ahlolwa go ya ka thuto ya gona bjale ya Kereke ya Katholika. Ge e le gabotse, go ya ka rathutatumelo wa Switzerland e lego Ulrich Luz, go dumelelana ka kgopolo ga diithuti tša Beibele tabeng ye lehono nkabe go ile gwa ahlolwa ke Lekgotla la Vatican la 1870 e le bohlanogi.
MOPAPA— NA KE MOHLATLAMI WA PETRO?
Moapostola Petro o be a sa tsebe sereto sa “mopapa.” Ge e le gabotse, bapišopo ba bantši bao e sego Baroma ba be ba ipitša ka sereto se go fihla lekgolong la senyane la nywaga. Lega go le bjalo, sereto se se be se dirišwa ka sewelo e le sa molao go fihlela go yela bofelong bja lekgolong la bo-11 la nywaga. Go feta moo, ga go na Mokriste wa lekgolong la pele la nywaga yo a bego a nagana gore go phagamišwa ga Petro, go ya kamoo ba bangwe ba naganago ka gona, go ile gwa fetišetšwa go bahlatlami le ge e le bafe. Ka baka leo, seithuti sa Mojeremane e lego Martin Hengel o phethile ka gore “ga go na tsela ya histori le ya tša thutatumelo yeo e hlalosago seo ka morago se ilego sa tsebja e le ‘go phagamišwa’ ga mopapa.”
Go ruma taba: Na Petro e be e le mopapa wa mathomo? Na o ile a ba le bahlatlami? Na thuto ya Kereke ya Katholika ya go phagamišwa ga mopapa e theilwe Mangwalong? Karabo feela e nepagetšego ya potšišo e nngwe le e nngwe ya tše ke aowa. Lega go le bjalo, ntlha ke gore ga go pelaelo gore Jesu o ile a aga kereke ya gagwe, e lego phuthego ya gagwe ya therešo, godimo ga gagwe. (Baefeso 2:20) Ka gona, yo mongwe le yo mongwe wa rena a ka ipotšiša potšišo e bohlokwa e rego, Na ke hweditše phuthego yeo ya therešo?
^ par. 8 Ditsopolo ka moka tše di tšwago ka Beibeleng sehlogong se di tšerwe go New American Bible ya Katholika, e lego phetolelo yeo e dirišwago wepesaeteng ya semmušo ya Vatican.


text:
Bodumedi bjo bo Lokilego bo Kgothaletša go Hlompha Lentšu la Modimo
JESU o ile a kgothaletša gore go hlompšhe Lentšu la Modimo, Beibele. Se se bonagetše tseleng yeo a arabetšego ka yona ge a be a lekwa ke Diabolo. (Mateo 4:4-11) Ka mohlala, Jesu o ile a arabela bjang ge Sathane a be a re a fetoše mafsika gore a be dinkgwa? Jesu o ile a ganetša teko yeo ka go tsopola mantšu a Moše a buduletšwego, ao o ka ipalelago ona go Doiteronomio 8:3. Le gona, ge Diabolo a be a holofetša Jesu bobuši bja mebušo ka moka ya lefase ge feela a be a ka dira tiro e tee ya borapedi, Jesu o ile a arabela bjang? O ile a gana seo a bego a se holofetšwa ka go bolela molao wa Mangwalo wa motheo woo o ka o hwetšago go Doiteronomio 6:13.
Nagana feela! Gaešita le ge a be a le Morwa wa Modimo, Jesu o ile a ithekga ka Beibele e le mothopo wa gagwe wa tsebišo ge a be a ruta. Le gona ga go pelaelo gore ga se a ka a hlokomologa Lentšu la Modimo ka baka la metlwae ya batho. (Johane 7:16-18) Lega go le bjalo, baetapele ba bantši ba bodumedi ba mehleng ya Jesu ba be ba sa hlomphe Lentšu la Modimo go swana le yena. Ka baka la’ng? Ba be ba dumeletše metlwae ya batho e bipa Mangwalo a Makgethwa. Jesu o boditše banna bao ba bodumedi ka go lebanya gore: “Le lahla Molaô wa Modimo, Lè e-ya ka metlwaê ya lena. Baikaketši-tenang! Jesaya o porofetile xa-botse a e-ra bô-lena, xe a re. Sethšaba sé se mpatamêla ka lexano, se nthèta ka melomo; mola dipelo tša bôná di le kxolê le Nna. Xomme xe ba mpoifa, e fo ba lefêla, ké thutô ya ma-laya-batho.”—Mateo 15:6-9, Beibele ya Sepedi.
Madumedi a mantši a lefase, a Bokriste goba ao e sego a Bokriste, a bolela gore a hlompha Beibele. Lega go le bjalo, ke madumedi a makae ao o a tsebago ao a lahlago metlwae ya batho ge e thulana le dithuto tše di kwagalago tšeo di hwetšwago ka Lentšung la Modimo? Ela hloko mehlala e mebedi feela.
TABA: Direto tša Bodumedi.
SEO BEIBELE E SE RUTAGO:
Jesu o ile a sola baetapele ba bodumedi ba mehleng ya gagwe ka baka la go rata ga bona direto le kganyogo ya bona ya go tuma. O boletše gore banna bao ba be ba rata “dibaka tša ka pele monyanyeng, le ditulo tša ka pele disinagogeng, Le ditumedišo mapatlelong, le go bitšwa ke batho: Rabbi.” Ke moka Jesu o ile a botša barutiwa ba gagwe gore: “Lena le se bitšwe Rabbi, gobane o tee ke moetapele wa lena, . . . gomme lena ka moka le bana ba o tee. Gomme le se ke la bitša e mongwe mo lefaseng le re ke tata weno; gobane Tata weno o tee, e lego wa magodimong.”—Mateo 23:1-10, PK.
POTŠIŠO:
Na baetapele ba bodumedi bjo ba rata go bitšwa ka direto tša go ba hlompha le go nyaka botumo setšhabeng, goba na ba kwa taelo ya Jesu ya gore ba pheme go dira bjalo?
TABA: Go dirišwa ga diswantšho borapeding.
SEO BEIBELE E SE RUTAGO:
“O se ke wa itirêla modimo wa xo betlwa, le xe e le seswanthšô se sengwê sa tše di lexo kwa lexodimong, le xe e le sa tše di lexo mono lefaseng, le sa tše di lexo meetseng ka tlase xa lefase. O se ke wa di khunamêla; O se kê wa di dirêla.”—Ekisodo 20:4, 5.
Moapostola Johane o ile a ngwalela Bakriste gore: “Le swanetše go katoga medimo ya diswantšho.”—1 Johane 5:21, Contemporary English Version.
POTŠIŠO:
Na bodumedi bjo bo kwa taelo e kwagalago ya Beibele ya gore bo pheme go diriša diswantšho le medingwana ge go rapelwa Modimo?
O ka Hwetša Tsela e Nepagetšego
Go sa šetšwe bontši bja madumedi a lego gona lehono a bakago kgakanego, o ka hwetša bjoo bo lebišago bophelong. Go na le maswao a mantši a go hlaola “borapedi bjo bo sekilego, bjo bo se nago mmala pele ga Modimo.” (Jakobo 1:27, PK) Mangwalo ao a ahla-ahlilwego dihlogong tše a bjalo ka maswao ao a ka go thušago go bona bodumedi bjoo.
O re’ng o sa kgopele Dihlatse tša Jehofa gore di go nee dikarabo tša dipotšišo tšeo di rotošitšwego dihlogong tše? Ge o dutše o hlahloba seo di se bolelago, latela mohlala o mobotse wa bao ba phetšego lekgolong la pele la nywaga motseng wa Berea. Ka morago ga go kwa moapostola Paulo a dira boboledi, “ba ile ba ithuta Mangwalo go bona ge e ba seo Paulo a bego a se bolela e le therešo ruri.” (Ditiro 17:11, Today’s English Version) Ge e ba, go swana le Baberea, o hlompha Lentšu la Modimo le go le bala ka mafolofolo, o tla hwetša tsela e lebišago bophelong. Ke wena o swanetšego go dira phetho ya ge e ba o tla sepela ka tsela yeo goba go se sepele ka yona.
Ke bodumedi bofe bjoo bo kgothaletšago batho gore ba bale Mangwalo go bona ge e ba seo ba ithutago sona e le therešo ruri?


text:
Kgoro ya Tsheko ya Yuropa e Thekga go Gana go Tsenela tša Bohlabani ka Baka la Letswalo
DIHLATSE TŠA JEHOFA lefaseng ka bophara di tsebja kudu ka boemagare bja tšona ge go tliwa go tša dipolitiki le dintweng tša setšhaba le ge e le sefe. Di dumela ka go tia gore di swanetše go ‘rula ditšhoša tša tšona di di dire megoma’ le gore di “ka se sa hlwa di ithuta ntwa.” (Jesaya 2:4) Ga di šitišane le bao ba kgethago go hlankela go tša bohlabani. Eupša go thwe’ng ge e ba letswalo la Hlatse le sa e dumelele go hlankela go tša bohlabani, fela naga yeo e dulago go yona e gapeletša gore e dire bjalo? Bjoo ke boemo bjoo lesogana leo le bitšwago Vahan Bayatyan le ilego la lebeletšana le bjona.
Ditiragalo Tšeo di Lebišago Molatong wo o Sekwago Kgorong ya Tsheko ya Yuropa
Vahan o belegetšwe Armenia ka April 1983. Ka 1996, yena le ditho tše dingwe tša lapa labo ba ile ba thoma go ithuta Beibele le Dihlatse tša Jehofa, gomme a kolobetšwa ge a be a ena le nywaga e 16. Vahan o ile a tšeela godimo kudu dithuto tša Jesu Kriste go ya ka seo a bego a ithuta sona ka Beibeleng, go akaretša le taelo yeo Jesu a e neilego balatedi ba gagwe ya gore ba se rwale dibetša tša ntwa. (Mateo 26:52) Ka baka leo, ka moragonyana ga ge a kolobeditšwe, Vahan o ile a lebeletšana le phetho e kgolo bophelong bja gagwe.
Molao wa Armenia o gapeletša masogana ka moka gore a tsenele tirelo ya tša bohlabani ge a eba le nywaga e 18. Ge e ba a gana go dira tirelo ye, a ka otlwa ka go lahlelwa kgolegong lebaka leo le ka fihlago go nywaga e meraro. Vahan o be a nyaka go hlankela magagabo. Ka nako e swanago, o be a sa nyake go šitela letswalo la gagwe leo le tlwaeditšwego ka Beibele. Ka gona, o ile a dira’ng?
Gateetee ge a be a tšewa a swanelega go ka tsenela tirelo ya tša bohlabani ka 2001, Vahan o ile a thoma go ngwalela balaodi ba Armenia mangwalo. Mangwalong a gagwe, o be a bolela gore tirelo yeo e be e tla šitela letswalo la gagwe le go thulana le ditumelo tša gagwe tša bodumedi. Ka nako e swanago, o ile a bolela gore go e na le moo a ka rata go dira tirelo e itšego yeo e sego ya bohlabani.
Go ile gwa feta nako ya ka godimo ga ngwaga, yeo go yona Vahan a ilego a tšwela pele a dira boipiletšo go balaodi gore ba amogele go gana ga gagwe tirelo ya tša bohlabani ka baka la letswalo. Lega go le bjalo, ka September 2002, Vahan o ile a swarwa gomme a latofatšwa ka go gana go dumelelana le taelo ya gore a tsenele tša bohlabani. O ile a ahlolelwa dikgwedi tše 18 kgolegong. Lega go le bjalo, motšhotšhisi o ile a se ke a kgotsofalela kahlolo yeo. Ka moragonyana ga kgwedi Vahan a ahlotšwe, motšhotšhisi o ile a dira kgopelo kgorong ya tsheko ya boipiletšo, a nyaka gore Vahan a newe kahlolo e šoro. O be a bolela gore go gana ga Vahan go tsenela tša bohlabani ka baka la letswalo mo go tutuetšwago ke bodumedi go be “go se na motheo e bile go le kotsi.” Kgoro ya tsheko ya boipiletšo e ile ya amogela boipiletšo bja motšhotšhisi, ya ahlolela Vahan gore a dule nako e oketšegilego ya dikgwedi tše 30 kgolegong.
Vahan o ile a dira boipiletšo ka kahlolo ye kgorongkgolo ya tsheko ya Armenia. Ka January 2003, Kgoro e Phagamego (Court of Cassation) e ile ya thekga kahlolo ya kgoro ya tsheko ya boipiletšo. Gateetee Vahan o ile a išwa kgolegong gore a ye go fetša nako yeo a e ahloletšwego a ena le babolai, bagweba-ka-dihlaretagi le bakati.
Ditiragalo tša Kgorong ya Tsheko ya Yuropa
Armenia e bile setho sa Lekgotla la Yuropa ga e sa le go tloga ka 2001. Ka baka leo badudi ba gona ba na le tshwanelo ya go dira boipiletšo ka melato ya bona Kgorong ya Yuropa ya Ditshwanelo tša Batho (European Court of Human Rights [ECHR]) ge ba šetše ba lekile ditirelo ka moka tša ka nageng tša boahlodi eupša ba paletšwe. Seo ke se Vahan a ilego a kgetha go se dira. Boipiletšong bja gagwe o ile a bolela gore go ahlolelwa ga gagwe go gana go hlankela go tša bohlabani go thulana le Karolo 9 ya Tumelelano ya Yuropa ya Ditshwanelo tša Batho. O ile a kgopela gore tshwanelo ya gagwe ya go gana go hlankela go tša bohlabani ka baka la letswalo e emelwe go ya ka karolo ye, e lego selo seo pele se bego se sa ka sa bolelelwa gomme sa atlega.
Ka October 27, 2009, ECHR e ile ya ntšha kahlolo ya yona. Ka baka la molao wo o lego gona wa melato, kgoro ya tsheko e ile ya thekga taba ya gore tokologo ya letswalo bjalo ka ge e hlalositšwe go Karolo 9 ya Lekgotla la Yuropa, ga e emele ditshwanelo tša bao ba ganago go hlankela go tša bohlabani ka baka la letswalo.
Ka nako yeo, e be e le kgale Vahan a lokolotšwe kgolegong, a nyetše e bile a ena le ngwana wa mošemane. Vahan o ile a nyamišwa ke kahlolo yeo. Ke moka o ile a swanelwa ke go dira kgetho ya go fediša molato woo goba go ipiletša Komitingkgolo ya ECHR. O ile a kgetha go ipiletša. Komitikgolo e amogela feela melato e kgethegilego, ka gona Vahan o ile a thaba ge e be e dira phetho ya go hlahloba molato wa gagwe.
Mafelelong, ka July 7, 2011, kua Strasbourg, Fora, Komitikgolo ya ECHR e ile ya ntšha kahlolo ya yona. Kgoro ya tsheko e ile ya dira phetho ka dibouto tše dintši tša ba 16 go e tee ya gore Armenia e gataketše tshwanelo ya tokologo ya Vahan Bayatyan ge e be e mo ahlola le go mo golegela go gana ga gagwe go tsenela tirelo ya tša bohlabani ka baka la letswalo. Moahlodi wa Armenia o ile a nea bouto e tee feela yeo e bego e ganetšana le seo.
Ke ka baka la’ng kahlolo yeo e le bohlokwa? Ka gobane e be e le lekga la pele historing ya ECHR moo go gana go tsenela tirelo ya tša bohlabani ka baka la letswalo go bego go lebelelwa go emelwa ka botlalo go ya ka Karolo 9 ya Lekgotla. Ka baka leo, kgoro ya tsheko e lebelela go golega motho yo a ganago go tsenela tša bohlabani ka baka la letswalo e le go gatakela ditshwanelo tša motho tša motheo lekokong la pušo ka batho.
Kgoro ya Tsheko e ile ya nea tlhaloso e latelago mabapi le boemo bja Dihlatse tša Jehofa bja go gana go dira dilo ka baka la letswalo, e rego: “Ka baka leo Kgoro ya Tsheko ga e na lebaka la go belaela gore go gana ga mokgopedi go tsenela tirelo ya tša bohlabani ka baka la letswalo go ile gwa tutuetšwa ke ditumelo tša gagwe tša bodumedi, tšeo di tšeelwago godimo ka potego gomme di thulana o šoro le go swanelwa ga gagwe ke go tsenela tirelo ya tša bohlabani.”
Kamoo go Ilego gwa Arabelwa ka Gona Kahlolong
Lebakeng la ka godimo ga nywaga e masomepedi e fetilego, batho ba ka godimo ga ba 450 bao ba bego ba gana go tsenela tša bohlabani ka baka la letswalo bao e lego Dihlatse tša Jehofa ba ile ba ahlolwa kua Armenia. Nakong ya ge sehlogo se se be se lokišetšwa, go be go na le masogana a 58 nageng yeo ao a bego a golegetšwe go gana ga ona go tsenela tirelo ya tša bohlabani ka baka la letswalo ka mabaka a bodumedi. A mahlano a masogana ao a ile a golegwa ka morago ga go dirwa ga phetho ya makgaolakgang molatong wa Bayatyan v. Armenia. * Go o mongwe wa melato yeo, nakong ya ge lesogana leo le ganago go tsenela tša bohlabani ka baka la letswalo le be le dira kgopelo ya gore motšhotšhisi wa lefelong a fediše go latofatšwa ga lona ka molao bakeng sa go gana go tsenela tirelo ya tša bohlabani ka baka la letswalo, motšhotšhisi o ile a gana kgopelo ya lona. Karabong yeo a bego a e ngwadile, motšhotšhisi o itše: “Kahlolo yeo e dirilwego ke Kgoro ya Tsheko ya Yuropa molatong wa Bayatyan v. Armenia, yeo e dirilwego ka July 7, 2011, ga e šome molatong wo, ka ge go le molaleng gore maemo a melato ye e mebedi ga a swane.”
Ke ka baka la’ng motšhotšhisi a ile a ikwa ka tsela yeo? Nakong ya ge Vahan Bayatyan a be a latofatšwa, go be go se na tokišetšo ya go dira tirelo e itšego yeo e sego ya bohlabani. Mmušo wa Armenia o bolela gore ka ge go tloga ka nako yeo go ile gwa dirwa molao wa go dira tokišetšo e bjalo, bao ba ganago tirelo ya tša bohlabani ga bjale ba ka kgetha go dira tirelo e itšego yeo e sego ya bohlabani. Lega go le bjalo, molao wa go dira tirelo e itšego yeo e sego ya bohlabani o laolwa ke tša bohlabani, ka gona ga o šome go ba bantši ba bao ba ganago go tsenela bohlabani ka baka la letswalo bao mo nakong ye ba biletšwago gore ba tsenele modiro wa tša bohlabani.
Vahan Bayatyan o ile a thabela phetho ya makgaolakgang yeo e ilego ya dirwa bakeng sa gagwe. Ga bjale kahlolo e gapeletša Armenia gore e kgaotše go ahlola le go golega batho bao ditumelo tša bona tša bodumedi tšeo ba di tšeelago godimo di sa ba dumelelego go tsenela tirelo ya tša bohlabani.
Morero wa Dihlatse tša Jehofa ga se go tliša phetogo thulaganyong ya molao ya naga le ge e le efe. Lega go le bjalo, go etša ge Vahan Bayatyan wa lesogana a ile a dira, di nyaka go tiiša ditshwanelo tša tšona tša molao tšeo di theilwego go e mengwe ya melao yeo e lego gona yeo e bušago dinaga tšeo di dulago go tšona. Ka baka la’ng? E le gore di tšwele pele di phela ka khutšo le go latela ditaelo ka moka tša Moetapele wa tšona, Jesu Kriste, ka bolokologi.
^ ser. 17 Bobedi bja bona ba ahlotšwe ka July 7, 2011, letšatšing la ge ECHR e be e ntšha kahlolo.


text:
Morero wa Modimo ka Rena ke Ofe?
GE O bala kuranta, o bogela thelebišene, goba o theetša radio, o bona le go kwa ditaba tše dintši tša bosenyi, dintwa le botšhošetši. Mohlomongwe gona bjale o a tlaišega ka baka la ge o babja goba ka gobane motho yo o mo ratago a hwile.
Ipotšiše gore:
Na se ke seo Modimo a nyakago gore se wele nna le ba lapa la ka?
Nka hwetša kae thušo ya go lebeletšana le mathata a ka?
Na mo lefaseng go tla ka gwa ba le khutšo ya kgonthe?
Beibele e araba dipotšišo tšeo ka mo go kgotsofatšago.
BEIBELE E RUTA GORE MODIMO O TLO DIRA DILO TŠE DI KGAHLIŠAGO MO LEFASENG.
Batho ba ka se sa kwa bohloko, ba tšofala goba go hwa.
—Kutollo 21:4
“Sehlotša se tlo taboga bjalo ka kgama.”
—Jesaya 35:6
“Mahlo a difofu a tla buduloga.”
—Jesaya 35:5
Bahu ba tla tsošwa.
—Johane 5:28, 29
Ga go na yo a tlago go babja.
—Jesaya 33:24
Batho ka moka ba tla hwetša dijo tše dintši.
—Psalme 72:16
HOLWA KE SEO BEIBELE E SE RUTAGO
Go ka ba bonolo go nagana gore seo o se badilego matlakaleng a sego kae a mathomo a puku ye ke toro feela. Eupša Modimo o holofeditše gore kgauswinyane o tla dira diphetogo tšeo mo lefaseng, gomme Beibele e hlalosa kamoo a tlago go di dira ka gona.
Beibele e hlalosa le dilo tše dingwe. E re botša dilo tšeo re swanetšego go di tseba e le gore re thabe e le ka kgonthe le go ipshina ka bophelo gona bjale. Anke o nagane go se nene ka dilo tšeo di go tshwenyago. Dilo tšeo di ka akaretša tšhelete goba mathata a lapa, bolwetši goba go hwelwa ke motho yo o mo ratago. Beibele e ka go thuša gore o lebeletšane le mathata a, e bile e ka go homotša ka go araba dipotšišo tše bjalo ka tše:
Re ka dira’ng gore re kgone go lebeletšana le mathata a rena?
Ke ka baka la’ng re ka kgodišega gore Modimo o tla dira dilo ka moka tšeo a di holofeditšego?
Taba ya gore o bala puku ye e bontšha gore o nyaka go tseba seo Beibele e se rutago. Puku ye e tla go thuša. Dirapa ka moka di na le dipotšišo tšeo di tlago go go thuša go kwešiša Beibele gakaone. Batho ba dimilione ba thabetše go ithuta Beibele le Dihlatse tša Jehofa. Re holofela gore le wena o tla thabela go ithuta le tšona. Anke Modimo a go šegofatše ge o dutše o ithuta seo Beibele e se rutago!


text:
Lengwalo le le Tšwago go Sehlopha se Bušago
Bagoeledigotee le Rena ba Mmušo ba Rategago:
IPONE o le setho sa lapa la Bethele ya Brooklyn ka Labohlano, mesong ya October 2, 1914. O dutše moo o dulago gona ka mehla nakong ya dijo tša mesong, gomme wena le ditho tše dingwe tša lapa la Bethele le letetše gore Ngwanabo rena C. T. Russell a fihle. Gateetee mojako wa lefelo la bojelo o a bulega gomme Ngwanabo rena Russell o a tsena. Go etša ge a tlwaetše, o ema ganyenyane ke moka a dumediša lapa la Bethele a thabile ka gore, “Dumelang.” Eupša go e na le gore a dule fase, o opa magofsi ke moka a dira tsebišo ye e kgahlišago kudu: “Mabaka a Bantle a fedile; dikgoši tša bona di bile le sebaka sa tšona!” O thaba kudu moo o sa kgonego go itshwara, ka gobane ke kgale kudu o letile go kwa seo! Wena gotee le ditho tše dingwe tša lapa la Bethele le amogela ditaba tše ka go opa magofsi nako e telele le thabile.
Go šetše go fetile nywagasome e mentši ga e sa le Ngwanabo rena Russell a dirile tsebišo yeo e kgahlišago kudu. Ke’ng seo Mmušo wa Modimo o se fihleletšego ga e sa le go tloga ka nako yeo? O fihleletše dilo tše dintši kudu! Ka Mmušo wo, ganyenyane-ganyenyane Jehofa o be a dutše a hlwekiša batho ba gagwe le go ba tlwaetša—go tloga go ba dikete tše sego kae feela ka 1914 go ya go ba ka godimo ga dimilione tše šupago le seripa lehono. Tlwaetšo yeo e go hotše ka ditsela dife?
Lehono re fela re ekwa bana babo rena ba re, “Koloi ya Jehofa ya legodimong e a kitima!” gomme seo ke therešo. Lega go le bjalo, therešo ke gore ga e sa le go tloga ka 1914, koloi ye ya legodimong, yeo e swantšhetšago karolo e sa bonagalego ya mokgatlo wa Jehofa, e be e dutše e kitima ka lebelo le legolo, go etša ge o tla bona seo ge o dutše o bala puku ye ka kelohloko. E le gore ditaba tše dibotse di bolelwe lefaseng ka bophara, bagoeledi ba Mmušo ba dirišitše mekgwa e fapafapanego, go akaretša dikuranta, masolo a go phatlalatša molaetša wa Mmušo, difilimi, dikarata tša go nea bohlatse, dikeramafomo, radio gaešita le Inthanete.
Ka ge Jehofa a šegofatša modiro wo, ga bjale re tšweletša dikgatišo tša rena tše di kgahlišago tšeo di theilwego Beibeleng ka maleme a ka godimo ga a 670 e bile re di nea batho ka moka mahala. Baithaopi bao ba nago le moya wa boikgafo ba thuša ka go aga Diholo tša Mmušo, Diholo tša Kopano le makala dinageng tše di humilego le tšeo di diilago. Le gona ge go tšwelela dikotsi, bana babo rena le dikgaetšedi bao ba nago le lerato ba kitimela go yo thuša bao ba lego ditikologong tšeo, ba bontšha e le ka kgonthe gore go ka ‘ithekgwa ka bona mohlang wa tlalelo.’—Die. 17:17.
Ka dinako tše dingwe, baruti le baganetši ba bangwe ba dira gore “maanomabe ao [ba] a logago a be molaong,” eupša go matlafatša tumelo go bona kamoo maano a bona a thušitšego ‘go tšwetša pele ditaba tše dibotse.’—Ps. 94:20; Bafil. 1:12.
Ruri ke tokelo e kgolo go šoma le lena bahlankagotee le rena “ba ntlo.” Hle tsebang gore re le rata kudu ka moka ga lena. Re rapelela gore dikagare tša puku ye di le thuše go tšeela godimo bohwa bja lena bja moya go feta le ge e le neng pele.—Mat. 24:45.
Re le lakaletša tše dibotse,
Bana babo lena,
Sehlopha se Bušago sa Dihlatse tša Jehofa


text:
THUTO 64
Daniele ka Moleteng wa Ditau
Kgoši e nngwe yeo e ilego ya buša Babilona ke Dario wa Momede. Dario o ile a bona gore Daniele o bohlale go phala batho ba bangwe. O ile a mo dira molaodi wa banna ba maemo nageng yeo ya Babilona. Banna bao ba be ba sa rate Daniele e bile ba nyaka go mmolaya. Ba be ba tseba gore Daniele o be a rapela Jehofa gararo letšatši le lengwe le le lengwe. Ka gona ba botša Dario ba re: ‘Wena kgoši, anke o bee molao wa gore motho yo mongwe le yo mongwe a rapele wena feela. Motho le ge e le ofe yo a sa kwego molao woo, a lahlelwe ka moleteng wa ditau.’ Dario o ile a rata taba yeo, gomme a saena molao woo.
Gateetee ge Daniele a ekwa ka molao woo o moswa, o ile a ya ntlong ya gagwe. O ile a khunama a rapela Jehofa a le pele ga lefasetere leo le bulegilego. Banna bale ba go se rate Daniele ba ile ba tsena ka ntlong ya gagwe gomme ba mo hwetša a sa rapela. Ke moka ba kitimela go kgoši Dario ba fihla ba re: ‘Daniele o ganne go kwa molao wa gago. O rapela Modimo wa gagwe gararo letšatši le lengwe le le lengwe.’ Eupša Dario o be a rata Daniele e bile a sa nyake gore a hwe. O ile a fetša letšatši ka moka a nagana kamoo a ka phološago Daniele. Eupša go be go sa kgonege gore kgoši Dario a fetoše molao woo a bego a o saenne. Ka gona o ile a botša banna ba gagwe gore ba lahlele Daniele ka moleteng wo o bego o tletše ditau tše kotsi.
Bošegong bjoo, Dario o ile a se robale ka ge a be a nagana kamoo a ka phološago Daniele. Mesong, o ile a kitimela moleteng wa ditau gomme a goeletša Daniele a re: ‘Na Modimo wa gago o kgonne go go phološa?’
Dario o ile a kwa lentšu. Lentšu leo e be e le la Daniele! Daniele o ile a botša Dario a re: ‘Morongwa wa Jehofa o tswaletše melomo ya ditau, ga se tša nkgobatša.’ Dario o ile a thaba kudu! O ile a laela gore Daniele a ntšhiwe ka moleteng woo wa ditau. Daniele o be a se a gobala le gatee. Ke moka kgoši Dario a re: ‘Lahlelang banna bao ba sa ratego Daniele ka moleteng wa ditau.’ Ge banna bao ba lahlelwa ka moleteng woo, ditau tša ba ja.
Ka morago ga moo, Dario o ile a botša setšhaba sa gagwe a re: ‘Batho ka moka ba swanetše go hlompha Modimo wa Daniele, ka gobane o dirile gore ditau di se ke tša mmolaya.’
Na le wena o rapela Jehofa letšatši le lengwe le le lengwe, go swana le Daniele?
“Jehofa o tseba go hlakodiša batho ba boineelo go Modimo molekong.”—2 Petro 2:9


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Joshua 5:1-15
5 Ya re gateetee ge dikgoši ka moka tša Baamore+ tšeo di bego di le ka mošola wa Noka ya Jorodane go yela ka bodikela gotee le dikgoši ka moka tša Bakanana+ tšeo di bego di bapile le lewatle di kwele gore Jehofa o gopišitše meetse a Noka ya Jorodane ka pele ga bana ba Isiraele go fihlela ge ba tshetše, tšona tša nolega moko+ gomme tša felelwa ke matla ka baka la bana ba Isiraele.+2 Ka yona nako yeo Jehofa a re go Joshua: “Ipetlele dithipa tša maswika a magakabje, o buše o bolotše+ bana ba Isiraele la bobedi.”3 Ke moka Joshua a betla dithipa tša magakabje, a bolotša bana ba Isiraele kua Gibeathe-haralothe.+4 Lebaka leo ka lona Joshua a ilego a ba bolotša ke le: Batho ka moka bao ba tšwilego Egipita, ba batona, bona banna ka moka ba ntwa, ba be ba hwetše tseleng+ kua lešokeng ge ba be ba etšwa Egipita.5 Ka gobane batho ka moka bao ba bego ba etšwa Egipita ba be ba boloditšwe, eupša batho ka moka bao ba bego ba belegetšwe tseleng kua lešokeng ge ba be ba etšwa Egipita ba be ba sa bolotšwa.6 Bana ba Isiraele ba be ba sepetše nywaga e masomenne+ lešokeng go fihla ge setšhaba ka moka sa banna ba ntwa seo se bego se tšwile Egipita seo se sa kago sa kwa lentšu la Jehofa se fedišitšwe, sona seo Jehofa a bego a se enetše gore le ka mohla se ka se ke sa bona naga+ yeo Jehofa a bego a enetše borakgolokhukhu ba sona gore o tla e nea batho ba gagwe,*+ e lego naga yeo e elago maswi le dinose.+7 O tsošitše barwa ba bona legatong la bona.+ Joshua o boloditše barwa ba, ka gobane ba be ba sa bolla ka ge ba be ba sa ka ba bolotšwa tseleng.8 Ya re ge ba feditše go bolotša setšhaba ka moka, ba dula moo mešašeng ya bona go fihla ge ba fodile.+9 Ke moka Jehofa a re go Joshua: “Lehono ke tlošitše kgobošo ya Egipita go lena.”+ Ka gona lefelo leo la bitšwa Giligala+ go fihla le lehono.10 Bana ba Isiraele ba dula ba hlomile mešaša Giligala gomme ba dira paseka letšatšing la lesomenne la kgwedi,+ e le mantšiboa, ba le leganateng la Jeriko.11 Ba ja ditšweletšwa tše dingwe tša naga ka morago ga letšatši la paseka, ba ja dinkgwa tše di sa omelwago+ le dithuthupe letšatšing lona leo.12 Ke moka letšatšing le le latelago manna a se sa hlwa a eba gona ge ba šetše ba jele ditšweletšwa tše dingwe tša naga, le gona bana ba Isiraele+ ba se sa hlwa ba hwetša manna, ba ja ditšweletšwa tše dingwe tša naga ya Kanana ngwageng wona woo.+13 Ya re ge Joshua a le kgauswi le Jeriko, a tsoša mahlo gomme gona moo a bona monna+ a eme pele ga gagwe a swere tšhoša seatleng sa gagwe.+ Ka gona Joshua a mmatamela a re go yena: “Na o wa gabo rena goba o wa manaba a rena?”14 Yena a re: “Ga go bjalo, fela nna ke le kgošana ya madira a Jehofa bjale ke tlile.”+ Ge a re’alo Joshua a wela fase ka sefahlego a khunama+ a re: “Mong wa ka o re’ng go mohlanka wa gagwe?”15 Ke moka kgošana ya madira a Jehofa ya re go Joshua: “Rola diramphašane maotong a gago, ka gobane lefelo leo o emego go lona ke le lekgethwa.” Gateetee Joshua a di rola.+


text:
Ikgokaganye le Rena
Re thabela go thuša bao ba kgahlegelago go ithuta Beibele goba mošomo wa rena wa lefase ka bophara. Kgetha e nngwe ya ditsela tšeo o ka ikgokaganyago le Dihlatse tša Jehofa tša lefelong la geno.
Re founele goba o re ngwalele o diriša boitsebišo bjo bo lego ka mo tlase
Saint Pierre le Miquelon
Association Les Témoins de Jéhovah
BP 625
F-27406 LOUVIERS CEDEX
FRANCE
+33 2-32-25-55-55
Dinako tša Mošomo
Mošupologo go fihla Labohlano
Go thoma ka 8:00 a.m. go ya go 1:00 p.m. le go thoma ka 2:30 p.m. go ya go 5:30 p.m.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Hesekiele 13:1-23
13 Lentšu la Jehofa la tšwela pele la ntlela, la re:2 “Morwa wa motho, porofeta ka baporofeta ba Isiraele ba ba porofetago,+ o botše bao ba porofetago tše di tšwago dipelong tša bona+ o re: ‘Ekwang lentšu la Jehofa.+3 Se ke seo Mmuši Morena Jehofa a se boletšego: “Go madimabe baporofeta bao ba mašilo,+ bao ba latelago dipelo tša bona+ mola go se na seo ba se bonego!+4 Wena Isiraele, baporofeta ba gago ba bjalo ka diphukubje mašopeng.+5 Le ka se rotoge la yo thiba mašoba a morako,+ le gona le ka se agele ntlo ya Isiraele morako wa maswika,+ e le gore le eme tlhabanong ka letšatši la Jehofa.”+6 “Ba bone dipono tša maaka e bile ba noga maaka,+ bona bao ba rego: ‘Se ke seo Jehofa a se boletšego,’ mola Jehofa a sa ba roma, gomme ba holofetše gore lentšu leo le phethagale.+7 Na ga se la bona pono ya maaka la ba la noga maaka ge le re: ‘Se ke seo Jehofa a se boletšego,’ mola nna ke se ka bolela selo?”’+8 “‘Ka gona se ke seo Mmuši Morena Jehofa a se boletšego: “‘Ka ge le boletše maaka gomme la bona dipono tša maaka, gona ke lwa le lena,’+ o re’alo Mmuši Morena Jehofa.”9 Seatla sa ka se lwa le baporofeta bao ba bonago dipono tša maaka le bao ba nogago maaka.+ Ba ka se dule ba le gare+ ga sehlopha sa batho ba ka, le gona ba ka se ngwalwe ka pukung ya ba ntlo ya Isiraele,+ e bile ba ka se tle nageng ya Isiraele;+ ke moo le tlago go tseba gore ke nna Mmuši Morena Jehofa,+10 ka baka la gore, ee, ka baka la gore ba timeditše batho ba ka ka go ba botša gore: “Go na le khutšo,”+ mola go se na khutšo. Le gona go na le bao ba agago leboto, mola ba bangwe ba itapišetša lefeela+ ka go le phara ka motaga.’+11 “Botša bao ba le pharago ka motaga woo gore le tlo wa. Go tla tšhologa pula ya matlorotloro, gomme lena difako le tla na, ge e le madimo a tšutlago a tla le wiša.+12 Tsebang gore leboto leo le tla wa. Na le ka se botšišwe gore: ‘O kae motaga wo le le pharilego ka wona?’+13 “Ka gona se ke seo Mmuši Morena Jehofa a se boletšego: ‘Ke tla tšutliša madimo ke befetšwe, ka tšholla pula ya matlorotloro ke galefile gomme ka neša sefako sa phedišo ke befetšwe.+14 Ke tla phušola leboto leo le le pharilego ka motaga ka le wišetša fase, metheo ya lona ya šala pepeneneng.+ Motse woo o tla wa, lena la fedišetšwa gare ga wona; ke moo le tlago go tseba gore ke nna Jehofa.’+15 “‘Ke tla phethagatša pefelo ya ka lebotong leo le go bao ba le pharago ka motaga, ke moka ka re go lena: “Leboto ga le sa le gona, le bao ba le pharago ka motaga ga ba sa le gona,+16 e lego baporofeta ba Isiraele bao ba porofetelago Jerusalema le bao ba bonago pono ya khutšo+ ka yona mola go se na khutšo,”’ o re’alo Mmuši Morena Jehofa.+17 “Ge e le wena morwa wa motho, lebiša sefahlego sa gago+ go barwedi ba batho ba geno bao go tšwa dipelong tša bona+ ba hlankelago e le baporofeta ba basadi+ gomme o porofete tše mpe ka bona.18 O ba botše o re: ‘Se ke seo Mmuši Morena Jehofa a se boletšego: “Go madimabe basadi bao ba rokelelago ditlemo ditšung ka moka tša batho gomme ba roka mašira a go khupetša batho go tloga dihlogong go ya ka botelele bja bona, e le gore ba tanye meoya ya bona!+ Na le nyaka go tanya meoya ya batho ba ka gomme ka go dira bjalo la nagana gore le tla phološa meoya ya lena?19 Na le nkgoboša bathong ba ka ka garase* ya go tlala seatla le ka marathana a senkgwa,+ e le gore le bolaye meoya e sa swanelago go hwa+ gomme la phediša meoya e swanetšego go hwa ka go botša batho ba ka maaka, bona bao ba ratago go kwa maaka?”’+20 “Ka gona se ke seo Mmuši Morena Jehofa a se boletšego: ‘Lena basadi, ke tla senya ditlemo tšeo le tanyago meoya ka tšona bjalo ka ge eka meoya yeo ke dinonyana. Ke tla di kgaola matsogong a lena gomme ka lokolla meoya yeo le e tanyago bjalo ka ge eka ke dinonyana.+21 Ke tla gagola mašira a lena ka hlakodiša batho ba ka diatleng tša lena, bona ba ka se sa swarwa ka diatla tša lena bjalo ka selo se se tantšwego; ke moo le tlago go tseba gore ke nna Jehofa.+22 Ka ge le hlokofaditše pelo ya moloki ka maaka+ mola nna ke se ka mo kweša bohloko, la matlafatša diatla tša yo kgopo+ gore a se tlogele ditsela tša gagwe tše mpe e le gore a tle a phele,+23 gona le tla dula le bona dipono tša maaka,+ gomme le ka se sa hlwa+ le dira tša bonoge;+ nna ke tla hlakodiša batho ba ka diatleng tša lena,+ ke moo le tlago go tseba gore ke nna Jehofa.’”+


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
2 Dikoronika 26:1-23
26 Ke moka setšhaba+ ka moka sa Juda sa tšea Usia*+ a na le nywaga e lesometshela gomme sa mmea+ gore e be kgoši legatong la Amatsia tatagwe.+2 Ke yena a ilego a aga Elothe+ lefsa ke moka a e bušetša go Juda ka morago ga ge kgoši e robetše le borakgolokhukhu+ ba yona.3 Usia+ o be a na le nywaga e lesometshela ge a thoma go buša, gomme o bušitše Jerusalema ka nywaga e masomehlano-pedi. Leina la mmagwe e be e le Jekolia+ wa Jerusalema.4 A dira tše di lokilego mahlong a Jehofa,+ go ya ka tšohle tšeo Amatsia tatagwe a di dirilego.+5 Ka mehla o be a tsoma+ Modimo mehleng ya Sakaria, yena yo a bego a mo hlahla gore a boife Modimo wa therešo;+ mehleng ya ge a be a tsoma Jehofa, Modimo wa therešo o ile a mo atlegiša.+6 O ile a tšwa a yo lwa le Bafilisita+ gomme a šwahlela ka morako wa Gathe,+ wa Jabine+ le wa Ashidodo,+ ka morago ga moo a aga metse seleteng sa Ashidodo+ le gare ga Bafilisita.7 Modimo wa therešo a mo thuša+ ge a be a elwa le Bafilisita le Maarabia+ ao a bego a dula Guru-baali le Bameuni.+8 Baamoni+ ba ile ba ntšhetša Usia dibego.+ Mafelelong botumo+ bja gagwe bo ile bja ba bja fihla le Egipita, ka gobane o be a bontšhitše go ba le matla ka tekanyo e sa tlwaelegago.9 Go feta moo, Usia o ile a aga ditora+ Jerusalema kgauswi le Kgoro ya Sekhutlong,+ Kgoro ya Moeding+ le kgauswi le Kokwane, ke moka a di tiiša.10 O ile a aga le ditora+ lešokeng, a epa didiba tše dintši (ka gobane o be a na le diruiwa tše dintši kudu). Tšeo a di dira le kua Shefela+ le molaleng. Go be go na le balemi le bao ba lemago morara dithabeng le kua Karamele, ka gobane o be a rata temo.11 Le gona, Usia o be a na le madira ao a bego a eya ntweng, ao a bego a eya tlhabanong ka dihlopha,+ go ya ka palo ya bao ba bego ba ngwadišitšwe+ ka seatla sa Jeiele wa mongwaledi+ le Maaseya wa mohlankedi ka tlase ga taolo+ ya Hanania yo e lego yo mongwe wa dikgošana+ tša kgoši.12 Palo ka moka ya dihlogo tša mašika a botatago+ tšona, tša bagale,+ bona banna ba matla,+ e be e le dikete tše pedi-makgolotshela (2 600).13 Madira ao di bego di a laola e be e le banna ba dikete tše makgolotharo-šupa-makgolohlano (307 500) bao ba yago ntweng, bao ba nago le matla a madira a go thuša kgoši go lwa le lenaba.+14 Usia a lokišetša madira ka moka, a a lokišetša dikotse,+ marumo,+ dikefa,+ diaparo tša ntwa,+ mara+ le maswikana a diragamabje.+15 Le gona Jerusalema a dira le didirišwa tša ntwa tša go thunya mesebe le maswika a magolo, tšona tšeo di hlamilwego ke ditsebi, a di direla gore di bewe godimo ga ditora+ le dikhutlo. Ka gona botumo+ bja gagwe bo ile bja fihla kgole kudu, ka gobane o ile a thušwa kudu go fihlela a le matla.16 Eupša gateetee ge a matlafetše, pelo ya gagwe e ile ya ikgogomoša+ go fihlela a bile a ipakela bošula,+ moo a ilego a se botegele Jehofa Modimo wa gagwe, a tsena ka tempeleng ya Jehofa gomme a fišetša diorelo aletareng ya diorelo.+17 Gateetee moperisita Asaria a na le baperisita ba Jehofa, bona bagale ba masomeseswai, ba ile ba tsena ba mo šetše morago.18 Ba kgala kgoši Usia+ ba re go yena: “Wena Usia, go fišetša Jehofa diorelo ga se mošomo wa gago,+ eupša ke mošomo wa baperisita bao e lego barwa ba Arone,+ bona bao ba kgethagaditšwego gore ba fiše diorelo. Etšwa ka mo sekgethweng; ka gobane ga se wa botega, le gona ga o nee Jehofa Modimo letago.”+19 Eupša Usia a befelwa+ a sa swere nkgwana+ ya go fiša diorelo ka seatleng, gomme nakong ya ge a sa befeletše baperisita, a tšwa+ lephera+ mo phatleng pele ga baperisita ka ntlong ya Jehofa a le hleng ga aletare ya diorelo.20 Ge Asaria moperisita yo mogolo le baperisita ba bangwe ka moka ba retologela go yena, ke ge a le moo a tšwile lephera mo phatleng!+ Ba ile ba mo tloša moo ba tšhogile gomme le yena a akgofela go tšwa, ka gobane Jehofa o be a mo otlile.+21 Kgoši Usia+ a ba molephera go fihlela letšatšing leo a hwilego ka lona gomme a dula ntlong ya ka thoko a sa fiwe mošomo, e le molephera;+ ka gobane o be a rakilwe ntlong ya Jehofa. Ka nako yeo Jothama morwa wa gagwe o be a okametše ntlo ya kgoši, a ahlola setšhaba sa naga yeo.22 Ditaba ka moka tša Usia,+ tša mathomo le tša mafelelo, di ngwadilwe ke Jesaya+ morwa wa moporofeta Amotse.+23 Mafelelong Usia a robala le borakgolokhukhu ba gagwe; ka gona ba ile ba mmoloka le borakgolokhukhu ba gagwe, eupša ba mmolokela mabitleng ao a lego kgauswi le a dikgoši,+ ka gobane ba be ba re: “Ke molephera.” Jothama+ morwa wa gagwe a buša legatong la gagwe.


text:
Phetolelo ya stereotype ka go Sesotho sa Leboa
stereotype
kgopolotee
leinaPlural stereotypes
1kgopolotee‘The stereotype people have of a doctor is one of a man in a white jacket’ — Kgopolotee yeo batho ba nago le yona ka ngaka ke monna yo a aperego jase ye tšhweu
- a preconceived or fixed idea about a group of people or the way people behave
lediristereotypes, stereotyping, stereotyped
1gopolateegopolelagotee‘If you say that all women are bad drivers, then you are stereotyping women’ — Ge o re basadi ka moka ke baotledi ba babe, go ra gore o gopolelagotee basadi
- have a preconceived or fixed idea about a group of people or the way people behave


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Korea
Sindumangok-ro 73, Gongdo-eup
Anseong-si, Gyeonggi-do, 17558
REPUBLIC OF KOREA
+82 31-690-0033
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea diiri tše pedi
Mešomo yeo e dirwago
Ngwaga le ngwaga go gatišwa dimakasine tše 18 milione ka maleme a tshelelago e bile go romelwa ditone tše 850 tša dikgatišo le dimakasine. Go fetolelwa dikgatišo ka Sekorea le ka Polelo ya Diatla ya Korea. Go rekhotwa dibidio ka Polelo ya Diatla ya Korea.


text:
Pharela ke ye. Ka nako ya go ngwalwa ga pukwana ye e bitšwago BANA BA MALAHLELA(ngwaga 2012), Kgoro ya gaMakhudu e na le mathata ao a hlotšego hlakahlakano setšhabeng. Mohumagadi wa Sekate Mankgatleng e sa le a re go boa ka gae go tšwa ga Mogano, a napa a thoma go se sa rerišana le bakgomana ba kgoro bao e lego ditlogolokhukhu tša mokgalabje Malahlela jwale ka ge go hlalositšwe.
Bothata jo bongwe jo bogolo ke gore gona le bakgomana ba Kgoro ya ga Makhudu bao ba tsejwago ka baga Makgaritša(e lego bakgomana ba kgoro ya gaMakhudu baga rangwanea tšona) bao ba bonalago ba huetša Mohumagadi wa Sekate Mankgatleng ka moya wa go se nyake go rerišana le bana ba mokgalabje Malahlela ba mosadi wo mogolo jwale ka dihlogo tša Kgoro ya gaMakhudu. Gona le mathata a go fana ka dijarata tša bodulo mafelong a mabenkele le a dipapadi, batšofe ba motse ba tshwenyega ka ditšhelete tša bona tša mphiwafela, ofisi ya motse ga se ya agiwa, masogana a motse a lla ka go segiwa ga dijarata Mmašalang, noka yeo e fetago kgauswi le motse e tšhilafetše, go na le mortuary motseng, badudiba ga kgone go hwetša ditirelo tša magwalo, bohodu le dipolayano di a atile, kgoro ga e sa tsena ka disontaga, mohumagadi wa Sekate Mankgatleng o dia dilo a nnoši ka ntle le go rerišana le bakgomana gammogo le setšhaba – ga go sana molao motseng.
Ka go le lengwe, mokgalabje Mankgatleng o boloketšwe Sebetiela diplotong gomme moya wa gagwe ga se wa robala ka ge a nyaka go boa gae. Potšišo ke gore naa mokgalabje o tlo tsenela ka ga mang gore a se no boa gae kage e le kgale a hlokofetše? Lapa la gabo, e lego lapa la mokgalabje Malahlela tatagwe, ke ka ga Mashegoane phejane ya gabo.
Potšišo-kgolo ke gore: naa kgoro ya Ga Makhudu e sa le gona goba go jo šala fela leina?


text:
MOROKAMI—KGATIŠO E ITHUTWAGO November 2013
Re ka leboga bjang go se fele pelo ga Modimo ge re sa letetše gore a tlo fediša tshepedišo ye e kgopo? Jehofa le Jesu ba diša bjang mohlape wa bona wa mo lefaseng lehono?
“Le Phakgame ge e le Mabapi le Dithapelo”
Ke ka baka la’ng Bakriste ba therešo ba swanetše go rapela ka go se kgaotše? Ke mang yo a holegago ge o rapelela ba bangwe?
Kamoo re ka Thušago ba Bangwe
Ithute kamoo meneelo ya lefase ka bophara ya Dihlatse tša Jehofa e thušago go hlokomela ba bangwe moyeng le nameng.
Re ka Dula Bjang re na le “Moya wa go Leta”?
Ke ditiragalo dife tšeo di tla bontšhago gore nako ya rena ya go letela Jehofa gore a fediše tshepedišo ye e kgopo ya dilo e fihlile mafelelong? Re ka bontšha bjang gore re leboga go se fele pelo ga Jehofa?
PHIHLELO
Go Hlankela Modimo ke Sehlare sa Gagwe!
Onesmus o belegwe a na le bolwetši bja marapo bja osteogenesis imperfecta, goba go palega gabonolo ga marapo. O kgothaditšwe bjang ke dikholofetšo tša Modimo tšeo di begilwego ka Beibeleng?
Badiši ba Šupago le Bakgomana ba Seswai—Seo ba se Bolelago go Rena Lehono
Hesekia, Jesaya, Mika le dikgošana tša Jerusalema ba ile ba ipontšha bjang gore ke badiši ba babotse? Ke bomang bao lehono ba swantšhetšwago ke badiši ba šupago le bakgomana ba seswai?
Ekwa Badiši ba Jehofa
Balebeledi ba kgethilwe ka moya o mokgethwa gore ba diše phuthego ya Modimo. Ke ka baka la’ng dinku di swanetše go ba kwa?
Badiši, Ekišang Badiši ba Bagolo
Ge setho sa phuthego se hloka thušo ya moya, bagolo ba ka se thuša bjang? Bagolo ba ka ekiša bjang Badiši ba bagolo e lego Jehofa le Jesu Kriste?
GO TŠWA BOBOLOKELONG BJA RENA
“Ke be ke Etša Khudu ka Legaping la Yona”
Mafelelong a 1929, tshepedišo ya Ikonomi ya lefase ka bophara e ile ya wela Tšhaparegong e Kgolo. Baebangedi ba nako e tletšego ba ile ba kgona bjang go lebeletšana le khuduego yeo?


text:
KGAOLO 115
Paseka ya Jesu ya Mafelelo e a Batamela
MATEO 26:1-5, 14-19 MAREKA 14:1, 2, 10-16 LUKA 22:1-13
JUDASE ISIKARIOTE O LEFELWA GO EKA JESU
BAAPOSTOLA BA BABEDI BA LOKIŠETŠA PASEKA
Jesu o sa tšwa go ruta baapostola ba bane Thabeng ya Mehlware, a araba potšišo ya bona ya mabapi le go ba gona ga gagwe ga nakong e tlago le bofelo bja tshepedišo ya dilo.
Letšatši la Nisani 11 e bile la leemaema! Mohlomongwe ge ba le tseleng ba boela Bethania go yo lala gona, Jesu o botša baapostola ba gagwe o re: “Le a tseba gore matšatši a mabedi go tloga bjale ke Paseka gomme Morwa wa motho o tla gafelwa go kokotelwa koteng.”—Mateo 26:2.
Mohlomongwe Jesu o fetša letšatši le le latelago la Laboraro a ituletše le baapostola ba gagwe. Ka Labobedi, o be a ile a kgalema baetapele ba bodumedi le go ba pepentšha phatlalatša. Ka gona ba nyaka go mmolaya. Ka baka leo, ga a iponagatše ka Nisani 12 e le gore go se ke gwa ba le seo se mo šitišago go keteka Paseka le baapostola ba gagwe ka morago ga ge letšatši le sobetše mantšiboeng ao a latelago, ge Nisani 14 e thoma.
Eupša baperisita ba bagolo le bagolo setšhabeng ba duletše go bolela pele Paseka e thoma. Ba bokana lapeng la moperisita yo a phagamego e lego Kayafa. Ba bokanela’ng? Ba befetšwe ka gobane Jesu o be a dutše a ba pepentšha. Bjale ba rerišana seng sa bona gore “ba sware Jesu ka boradia ba mmolaye.” Ba tla dira seo neng le gona bjang? Ba re: “E sego monyanyeng, e le gore go se ke gwa tsoga mpherefere gare ga batho.” (Mateo 26:4, 5) Ba a boifa ka gobane Jesu o ratwa ke batho ba bantši.
Ge ba sa letile seo, baetapele ba bodumedi ba hwetša moeng. Ba makatšwa ke gore moeng yoo ke yo mongwe wa baapostola ba Jesu e lego Judase Isikariote. Ruri Sathane o bjetše ka go yena kgopolo ya gore a eke Mong wa gagwe! Judase o a ba botšiša o re: “Le tla nnea eng gore ke le ekele Yena?” (Mateo 26:15) Ka ge se se ba thabiša, ba “dumelelana go mo nea tšhelete ya silifera.” (Luka 22:5) Ba mo nea bokae? Ba dumelelana ba thabile gore ba tla mo nea ditsekana tše 30 tša tšhelete ya tšhipi. Taba ya gore lekgoba le bitša dishekele tše 30 ke ya bohlokwa. (Ekisodo 21:32) Ka gona baetapele ba bodumedi ba nyatša Jesu, ba re ga a bohlokwa. Judase bjale o thoma “go nyaka sebaka se sebotse sa go mo ekela bona go se na lešaba le le ba dikologilego.”—Luka 22:6.
Nisani 13 e thoma ka Laboraro ge letšatši le sobela, gomme bjo ke bošego bja Jesu bja botshelela le bja mafelelo bjoo a bo fetšago a le Bethania. Letšatšing le le latelago, go tla nyakega gore go dirwe ditokišetšo tša mafelelo bakeng sa Paseka. Go swanetšwe go hwetšwe kwana gore e hlabje le go bešwa e feletše ka morago ga ge Nisani 14 e thomile. Ba tla jela kae, le gona go tla apea mang? Jesu ga se a hlalosa ditaba ka botlalo mabapi le seo. Ka gona, Judase ga a kgone go botša baperisita ba bagolo ditaba tšeo.
Mohlomongwe e sa le ka pela thapameng ya Labone, Jesu o roma Petro le Johane Bethania, o re: “Sepelang le re lokišetše Paseka gore re tle re je.” Ba araba ba re: “O nyaka gore re e lokišetše kae?” Jesu o a hlalosa o re: “Ge le tsena motseng, monna yo a rwelego moeta wa meetse o tla gahlana le lena. Le mo latele ntlong yeo a tsenago go yona. Le re go mong wa ntlo: ‘Morutiši o re: “E kae phapoši ya baeng yeo nka jelago Paseka le barutiwa ba ka go yona?”’ Ke moka monna yoo o tla le bontšha phapoši e kgolo ya ka godimo yeo e nago le dilo tše re di nyakago. Le e lokišetše moo.”—Luka 22:8-12.
Ga go pelaelo gore mong wa ntlo ke morutiwa wa Jesu. A ka ba a letetše gore Jesu a kgopele go diriša ntlo ya gagwe bakeng sa tiragalo ye. Ge baapostola ba babedi ba fihla Jerusalema, ba hwetša dilo ka moka feela bjalo ka ge Jesu a ba boditše. Ka gona ba swarega ka go lokiša kwana le go dira dithulaganyo tše dingwe bakeng sa dijo tša Paseka tšeo di tla lekanago batho ba 13, e lego Jesu le baapostola ba gagwe ba 12.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Psalme 138:1-8
Psalme ya Dafida.138 Ke tla go reta ka pelo ya ka ka moka.+Ke tla go opelela pele ga medimo.+2 Ke tla khunama ke lebeletše tempeleng ya gago e kgethwa,+Ke tla reta leina la gago+Ka baka la botho bja gago+ le ka baka la go rereša ga gago.+Gobane o godišitše polelo ya gago+ gore e phagamele leina la gago.+3 O ile wa nkaraba mohlang ke be ke go bitša;+O ile wa mpha sebete moyeng wa ka ka go nnea matla.+4 Dikgoši ka moka tša lefase di tla go reta, wena Jehofa,+Gobane di tla be di kwele dipolelo tša molomo wa gago.5 Di tla opela ka ditsela tša gago, wena Jehofa,+Gobane letago la Jehofa ke le legolo.+6 Gobane Jehofa o phagame, fela o bona yo a ikokobeditšego;+Eupša yo a iphagamišago o mo tsebela kgole.+7 Ge e ba nka sepela tlalelong, wena o tla dira gore ke dule ke phela.+Wena o tla otlolla seatla sa gago ka baka la bogale bja manaba a ka,+Gomme seatla sa gago sa le letona se tla mphološa.+8 Jehofa yena o tla phetha tšohle tšeo a di rerilego ka nna.+Wena Jehofa, botho bja gago ke bja go iša mehleng ya neng le neng.+O se ke wa lahla mediro ya diatla tša gago.+


text:
BATAMELA KGAUSWI LE MODIMO
O Khoriša ‘Dipelo tša Rena ka mo go Feletšego’
Na Jehofa ruri o na le taba le rena, goba na o hlokomologa mathata a batho lefaseng le? Karabo ya Beibele mabapi le potšišo yeo e a re homotša. Modimo ruri o na le taba le batho, gomme o nyaka re thabela bophelo. Letšatši le letšatši o dumelela batho—gaešita le bao ba tlogago ba sa mo leboge—gore ba holwe ke botho bja gagwe bjo bogolo. Ela hloko mantšu a moapostola Paulo.—Bala Ditiro 14:16, 17.
Ge Paulo a be a bolela le batho ba motse wa Lisitara bao e bego e se barapedi ba Modimo, o ile a re: “Melokong e fetilego [Modimo] o ile a dumelela ditšhaba ka moka gore di sepele ka ditsela tša tšona, gaešita le ge ruri a ile a se lese go nea bohlatse ka dilo tše botse tše a di dirilego, ka go le nea dipula go tšwa legodimong le dihla tše di enywago, a khoriša dipelo tša lena ka mo go feletšego ka dijo le lethabo.” Mantšu ao a be a bolela’ng go batheetši ba Paulo?
Go be go le bonolo gore batho ba Lisitara ba kwešiše therešo ya mantšu a Paulo. Bona e be e le karolo ya setšhaba sa temo gomme ba phela tikologong ya mobu o nonnego le yeo e nago le meetse a mantši. Eupša, bjalo ka ge Paulo a ile a ba gopotša, Modimo ke yena Mothopo wa pula le dihla tše enywago. Ka gona, ka mehla ge ba be ba hwetša puno e ntši gomme ba thabela dijo tše bose, ba be ba holwa ke botho bja Modimo.
Mantšu ao Paulo a a boditšego batho ba Lisitara a re ruta dithuto tše mmalwa tše bohlokwa ka Jehofa Modimo.
Jehofa o re nea tokologo ya go ikgethela. Ela hloko gore Jehofa o ile a dumelela ditšhaba tša Bantle “gore di sepele ka ditsela tša tšona.” Puku e nngwe ya ditšhupetšo ya bafetoledi ba Beibele e bolela gore polelwana ye e ka ra gore, “go sepela ka tsela yeo ba e ratago” goba “go dira ka tsela yeo bona ba bego ba nagana gore e lokile.” Jehofa ga a gapeletše motho le ge e le ofe gore a mo rapele. O re neile tokologo ya go ikgethela—bokgoni bja go ikgethela gore re tla phela bjang.—Doiteronomio 30:19.
Jehofa o nyaka gore re mo tsebe. Paulo o hlalositše gore Modimo ga se “a lese go nea bohlatse.” Puku ya ditšhupetšo yeo go boletšwego ka yona pejana e bolela gore polelwana ye e ka fetolelwa ka gore, “o bontšhitše batho gabotse gore ke Modimo wa mohuta mang.” Tlholo ya Modimo e nea bohlatse bjo bo bonagalago ka “dika tša gagwe tše di sa bonagalego,” go akaretša go loka, bohlale, matla le lerato. (Baroma 1:20) Jehofa o utolotše mo gontši kudu ka yena ka Beibeleng. (2 Timotheo 3:16, 17) Na ga se mo go kwagalago gore o nyaka re mo tseba?
Letšatši le letšatši o dumelela batho—gaešita le bao ba tlogago ba sa mo leboge—gore ba holwe ke botho bja gagwe bjo bogolo
Jehofa o nyaka gore re thabe. Paulo o boletše gore Modimo o khoriša ‘dipelo tša rena ka mo go feletšego ka dijo le lethabo.’ Gaešita le modiradibe yo a sa dumelego go Jehofa o kgona go ja dijo a kgotsofala gomme a thaba ka tekanyo e itšego bophelong. Lega go le bjalo, Modimo o nyaka re eba le lethabo la kgonthe le leo le swarelelago. Seo se a kgonega ge feela re ithuta therešo ka yena gomme re e diriša maphelong a rena.—Psalme 144:15; Mateo 5:3.
Ka moka re holwa ke botho bja Jehofa ka mehla. Ke ka baka la’ng o sa ithute ka mo go oketšegilego mabapi le kamoo o ka lebogago Modimo yo a khorišago pelo ya gago “ka mo go feletšego ka dijo le lethabo”?
Mmalo wa Beibele o šišintšwego bakeng sa July


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Esera 3:1-13
3 Ka kgwedi ya bošupa+ bana ba Isiraele ba be ba le metseng ya bona. Ke moka batho ba ipopa ngatana+ ba ya Jerusalema.+2 Jeshua+ morwa wa Jehosadaka, bana babo ba baperisita, Serubabele+ morwa wa Shealatiele+ le bana babo, ba tsoga ba aga aletare ya Modimo wa Isiraele gore ba neele dihlabelo tša go fišwa go ya kamoo go ngwadilwego+ ka gona molaong wa Moshe monna wa Modimo wa therešo.3 Ba aga aletare lefelong la yona+ ka gobane ba be ba tšhošitšwe ke ditšhaba tša dinaga+ tše dingwe. Ba neela Jehofa dihlabelo tša go fišwa go yona, tša mesong le tša mantšiboa.+4 Ba dira monyanya wa mešaša+ go ya ka seo se ngwadilwego+ gomme ba tliša dihlabelo tša go fišwa aletareng letšatšing le lengwe le le lengwe go ya ka molao wa seo se bego se swanetše go tlišwa letšatšing le lengwe le le lengwe.+5 Ka morago ga moo go ile gwa neelwa dibego tša go fišwa,+ tša dikgwedi tše mpsha+ le tša dihla ka moka tša menyanya e kgethagaditšwego+ ya Jehofa le tša motho yo mongwe le yo mongwe yo a neetšego Jehofa sebego sa boithaopo+ ka go ithatela.6 Go tloga letšatšing la pele la kgwedi ya bošupa+ go ya pele, ba neela Jehofa dihlabelo tša go fišwa mola motheo wa tempele ya Jehofa o se wa hlwa o thewa.7 Ba nea babetli ba maswika+ le ditsebi tša mošomo wa diatla+ tšhelete,+ Basidone+ le Batiro+ ba ba nea dilo tše di jewago,+ dino le makhura+ gore ba tliše dikota tša metsedara tše di tšwago Libanoni+ lewatleng la Jopa,+ go ya ka tumelelo yeo ba e neilwego ke Korese+ kgoši ya Peresia.8 Ka ngwaga wa bobedi, kgweding ya bobedi+ ba le ntlong ya Modimo wa therešo kua Jerusalema, Serubabele+ morwa wa Shealatiele+ le Jeshua+ morwa wa Jehosadaka, bana babo bona ka moka, baperisita, Balefi le bohle bao ba tšwago bothopša+ ba tlile Jerusalema le bona ba thoma mošomo; ba bea Balefi+ go tloga ka ba nywaga e masomepedi go ya godimo gore e be baokamedi ba mošomo wa go agwa ga ntlo ya Jehofa.+9 Ke moka Jeshua,+ barwa ba gagwe, bana babo, Kadimiele, barwa ba gagwe, barwa ba Juda gotee le barwa ba Henadada,+ barwa ba bona le bana babo bona bao ka moka e bego e le Balefi ba ipopa ngatana ya ba baokamedi ba bao ba šomago ntlong ya Modimo wa therešo.10 Ge baagi ba thea motheo+ wa tempele ya Jehofa, baperisita bao ba bego ba apere diaparo+ tša boperisita ba swere diphalafala+ gomme Balefi bao e lego barwa ba Asafa+ ba swere disimbala,+ ba ema ba tumiša Jehofa go ya ka taelo+ ya Dafida kgoši ya Isiraele.11 Ba tumiša+ le go leboga Jehofa ba hlatlolana ka go re: “O lokile,+ botho bja gagwe go Isiraele ke bja go iša mehleng ya neng le neng.”+ Ge e le batho ka moka bona ba goa ka mogoo o mogolo+ wa go tumiša Jehofa ka ge go thewa motheo wa ntlo ya Jehofa.12 Baperisita+ ba bantši, Balefi, dihlogo tša mašika a botatago bona+ le banna ba ba godilego bao ba bonego ntlo yela ya pele,+ ba be ba lla+ ka go hlaboša ge go be go thewa motheo+ wa ntlo ye ba lebeletše, mola ba bangwe ba bantši ba be ba goa ka lethabo.+13 Batho ba be ba sa kgone go kgethologanya mokgoši wa lethabo+ le wa sello sa batho, ka gobane batho ba be ba hlabile mokgoši o mogolo gomme mokgoši woo o be o kwewa kgole kudu.